Proiektua geldiarazi duela jakinarazi du Aroztegia eta gero zer? taldeak

«Garaipena ospatzeko» herri afaria eta gaualdia antolatu dituzte Elizondoko Gaztetxean hilaren 23an

Aroztegia eta gero zer? taldeak Aroztegiako «proiektu urbanistiko-espekulatzailea geldiarazi duela» jakinarazi nahi izan du prentsaurrean. Nafarroako Auzitegi Nagusiak elkarteak aurkeztutako errekurtsoa ontzat eman eta aitzineko udalak eta Nafarroako Gobernuak onartutako Udal Planaren aldaketa bertan behera utzi du, horrela, Aroztegiako lurren kalifikazio-aldaketa bertan behera utziz. «Aroztegiako proiektua ez da egiten ahal; jokaldi espekulatzailea gelditu dugu. Zorionak, lekaroztarrak; zorionak baztandarrak» diote.

Lehendabiziko momentutik lekaroztarren eta baztandarren gehiengoa proiektu espekulatzaile honen aurka agertu dela ere aipatu zuten agerraldian. Hala ere, «herri galdeketaren eta herritarren aurkakotasunaren gainetik lehengo Baztango Udalak, Nafarroako Gobernuak eta egunkari batzuetako kazetariek Palacio de Aroztegiako interes espekulatzaileei amen erran diete. Botere egitura hori guztia garaitu dugu», jakinarazi dute prentsaurrean.

Proiektua geldiarazi duen epaiari buruz, lehenengo momentutik, Lekarozko Herriak hasieran eta Aroztegia eta gero zer? taldeak gero, behin eta behin jakinarazi eta salatu dutena: Aroztegiako baso-lurretan sutea izana zela eta legeak argi eta garbi dioela sua izandako lurren kalifikazioa ez dela hogeita hamar urtez aldatzen ahal. Modu horretan, Aroztegia eta Gero zer? taldearen ustez, «lehengo Baztango udalak eta Nafarroako Gobernuak modu guztiz axolagabean jokatu dute prozesu guztia alferrik aitzinerat egitera utziz, administrazio publikoari dagokion jokabide arduratsuari bizkarra emanik».

Alta, proiektuaren aurkako argudioak bertzelakoak ziren eta dira taldearen arabera, ez sutearena: «Aroztegiakoa oraingo krisiaren muinean dagoen proiektu urbanistiko-espekulatzailea zela, gauetik egunera 40 hektarea lurzoru urbanizaezin urbanizagarri bihurtzen zituela, nahiz eta Udal Planean nahi bertze lurzoru urbanizagarri egon; Baztango bizitegi beharrarekin deus ikustekorik ez duen etxeketa egitea aurrikusten zuela; praktikan Baztanen herri berria eginen luketela, hamaseigarren herria hain zuzen; nekazal lurrei buruzko presioa handituko lukeela… Hori guztia zen proiektua gelditu dugu».

Akitzeko, garaipen hau ospatzeko heldu den azaroaren 23an Elizondoko gaztetxean herri-afaria eta gaualdia antolatu dituzte eta, bertara, garaipena ospatu nahi duten guztiak gonbidatu nahi dituzte.


Txapelketa herrikoia martxan, datorren igandetik aurrera

Urteroko zita iritsi zaie, Hernaniko xake jokalariei. Igande honetan bertan hasiko da Hernaniko Xake Txapelketa herrikoia, eta zazpi jardunaldi izango ditu; igandero bat.

Partidak Zumitza tabernan jokatuko dira, arratsaldeko 16:00etatik aurrera.

Izenematea, etzi arte

Apuntatzeko epea zabalik dago, eta ostegunera arte izango da aukera. Zumitza tabernan bertan egin behar da, eta 5 euro dira; langabetuek, ikasleek, 18 urtetik beherakoek eta 65 urtetik gorakoek, doan. Izena eta telefono zenbakia edo helbide elektronikoa eman beharko dira, apuntatzerakoan.

Saria, irabazleak eta herriko onenak

Txapelketako onenentzat, sariak izango dira. Irabazleak eta herriko onenak jasoko dute bana, eta baita adinaren arabera aurreneko postuan geratzen direnek ere.

Joko sistema suitzarra erabiliko dute txapelketan: puntu berdinak dituztenek, elkarren kontra jokatuko dute. Zazpi partida jokatuko ditu bakoitzak, baina bi atseden hartzeko aukera ere izango da. Kasu horretan, puntu erdia jasoko da, jokatu gabe, baina aurreko igandean eskatu beharko da beranduenez. Azken bi jardunaldietan ezingo da egin.


Ilusioaz, ekimenaz eta erantzukizun etikoaz ariko da Alberto Iñurrategi MUn

Mondragon Unibertsitateko Goi mailako Eskola Politeknikoan iaz Ingeniaritza teknikoa amaitu zuten 261 ikasleei diplomak banatuko dizkiete bihar. Ekitaldi horretan, berbaldia eskainiko du Alberto Iñurrategi mendizaleak. Ilusioa, ekimena eta etika izango ditu berbetagai. 18:00etan, Amaia antzokian.

Diploma banaketa ekitaldian parte hartuko dute Josu Zabala Mondragon Unibertsitateko errektoreak eta Bixente Atxa Goi Eskola Politeknikoko zuzendariak.

Alberto Iñurrategi bere esperientzia pertsonaletik abiatuko da ikasleen aurrean berba egiteko. Une gogorrei aurre egin behar izan du sarritan. Mendian une gozoak, baina baita gaziak ere sorrarazi dizkio, hainbat zortzimilako eta bestelako lorpen, baina bere bidaikide eta anaiaren heriotza ere bai. Bihar emango duen berbaldiaren izenburua da Ilusioa, ekimena eta erantzukizun etikoa.


Europa mailako zero zabor jardunaldiak, asteburuan

Europa mailako zero zabor mugimenduak, Zero Waste Europek, maiatzaren 11, 12 eta 13rako kongresua antolatu du Donostian. Hondakinen kudeaketaren gaia, eta zero zabor bidea hizpide izango duten hainbat ekitaldi programatu dituzte. Besteak beste, partaideak Usurbilgo atez ateko bilketa ezagutzera etortzekotan dira. Gainera, larunbat eguerdian, gurean burutzen den bilketa sistema esperientzia aurkeztuko du Usurbilgo Udaleko alkate ohi Xabier Mikel Errekondok. Gainera, Zero Waste Europeren kongresuan, Zero Waste sarean sartzeko eskaera egingo du Gipuzkoa Zero Zaborrek. Hona hemen hain zuzen, GZZ-ko web orrialdearen arabera, astebururako iragarri diren ekitaldien artean, irekiak izango diren hitzaldien berri:

Maiatzak 11 ostirala. Hitzaldi irekiak.

Donostia: Udaletxeko batzar aretoan 19:00etan.

Zero Zabor bidean – paradigma berria

Hizlaria: errekurtso naturalen eta hondakinen kudeaketan Dr Paul Connett, New Yorkeko Saint Lawrence University-ko Irakasle emeritua ingurumen kimikan eta toxikologian eta American Health Studies Project enpresaren lehendakaria.

Arrasate: Arimazubi Ikastolako Areto Nagusian 19:00etan.

Zero Zabor esperientzia Europan

Hizlaria: Joan Marc Simon, Zero Waste Europe koordinatzailea.

Maiatzak 12 Larunbata

Aiete Jauregiko Kultur etxean (Donostia):

10:00etan:

Gipuzkoako Foru Aldundiaren harrera – Juan Carlos Alduntzin, Ingurumen eta Lurralde Antolamenduko Diputatua.

10 urrats Zero Zaborrera iristeko: udalentzako estrategia - Dr. Paul Connett.

Gaikako bilketa selektiboa eta errefusa biologikoki egonkortzeko esperientziaren aurkezpena – Enzo Favoino, Iswa (International Solid Waste Association) enpresako tratamendu biologikoei buruzko lan taldearen lehendakaria eta ECN (Red de compastaje europea) enpresaren lehendakariordea. Scuola Agraria del Parco di Monza.

11:45etan atsedena

12:00etan:

Italiako Zero Zabor udalerri baten esperientziaren aurkezpena – Rossano Ercolini, Zero Zaborri buruzko Ikerketa Zentroaren Koordinatzailea Capannorin eta Zero Zabor udalerrien elkarte italiarraren lehendakaria.

Kataluniako Zero Zabor udal baten aurkezpena – Josep Lluís Moner, Iraunkortasunaren aldeko Institutuaren Koordinatzailea Bartzelonako Unibertsitate Politeknikoan eta Zero Hondakin Estrategia Katalanaren batzorde sustatzailearen kidea.

Usurbilgo esperientzia, lehen pertsonan kontatua – Xabier Mikel Errekondo, Usurbilgo alkate ohia.

Europako Zero Zabor udalen sarea osatzen – Joan Marc Simon.

13:30etan amaiera


Aberastasunaren eta Fortuna Handien zergaz, 18,4 milioi gehiago

Aberastasunaren eta Fortuna Handien gaineko zerga berriaren lehen kanpaina bukatuta, Gipuzkoako Foru Aldundiko arduradunak baikor azaldu dira emaitzekin, "normaltasuna nagusi" izan delako. Aurreikuspenak bete ez ezik, gainditu egin direla ere adierazi dute.

Helena Franco, Ogasun eta Finantza arduradunaren esanetan: "Emaitza oso ona izan da. 7.833 aitorpen aurkeztu dira eta 57 milioi euro bildu dira". Hala, Gipuzkoako Ogasunak aurreikusitakoa baino 11,2 milioi gehiago bildu direla eta aurreko urtean indarrean zegoen Ondare Zergarekin baino 18,4 milioi gehiago batu direla ere adierazi du Francok datuen berri emateko aurkezpenean.

Garitanok, eskerrak

Martin Garitano diputatu nagusiak, bestalde, eskerrak eman zituen: "Zerga honek gipuzkoarren %1 aberatsenari eragiten dio. Bereziki horiei eskertu nahi genieke, presio mediatiko eta politiko bortitzaren aurrean, eta deslokalizaziorako gonbidapen esplizituen gainetik, beren lurraldearekiko erakutsi duten konpromisoa. Azken finean denok ulertzen dugulako hori delako bide egokia: guztion artean, bakoitzak bere ahalmenaren arabera, lortuko dugu lurralde orekatuago bat eta gizarte juxtuago bat". Diputatu nagusiak gaineratu du sektore eta zerbitzu publikoa hobetzeko balioko duela emaitza honek, eta hori dela bere gobernuaren lehentasuna.


Zauriturik gabeko auto istripua, BI-633 errepidean

Urberuaga eta Plazakola artean istripua egon zen atzo, 07:45ean. Ertzaintzaren arabera, auto batek atzetik jo zuen hamar pertsona zeramatzan autobusa. Istripuaren ondorioz, dena den, ez da zauriturik egon. Istripuaren ostean, errepidearen alde bat itxi behar izan zuten ertzainek, ibilgailuak kendu ahal izateko; baina behin lan hori eginda, segituan zabaldu zuten.


GALeko biktima batzuei laguntza ematea ukatu du Barne Ministerioak

Ministerioak Europako araudia aipatzen du, eta Poliziaren datuetan oinarritzen da hori egiteko.

GALeko biktima batzuei legez dagozkien diru-laguntzak ukatu dizkie Barne Ministerioak, ETAren ingurukoak direla esanez.

Ministerioak Europako araudia aipatzen du, eta datu polizialetan oinarritzen da hori egiteko.

Jaurlaritzak biktimen salaketak jaso ditu, 30 bat, eta egoera aztertzeko txostena agindu dio Euskal Kriminologia Institutuari. Txostena Legebiltzarrera iritsi da astelehen honetan.

Txosten horren arabera, ministerioa legez kanpo ari da jokatzen, biktimen eskubideak urratuta.

Legeak hala onartuta, terrorismoaren biktimak direlako guztiak -dio txostenak- eta ez dutelako inoiz zigor epairik jaso ETAkoak izan zirela esateko.

Estatuaren "indarkeria"ren "apologia" egitea leporatu dio Sortuk PPri

Sortuk Estatuaren “indarkeria”ren “apologia” egitea leporatu dio PPri, GALen atentatuak pairatu zituzten pertsonei laguntzak “kenduta”.

Ezker abertzaleko alderdiak azaldu duenez, “gaztazkako biktimak aitortzeko bidean aurrera egin” beharrean, PPk, erabaki horrekin, “kontrako norabidean pausoak eman ditu”.


EAJ, EH Bildu eta PSE haserre, Memorialetik baztertu dituztelako

Alderdiek Rajoy kritikatu egin dute Eusko Jaurlaritza aintzat hartu ez dutelako, Terrorismoaren Biktimen Zentroaren proiektuan. PPren hitzetan, akusazioak “manipulatzaileak eta makurrak” dira.

EAJk, EH Bilduk eta PSE-EEk Mariano Rajoy Gobernuaren presidentea kritikatu egin dute Eusko Jaurlaritza eta Iñigo Urkullu lehendakaria baztertu dutelako Terrorismoaren Biktimen Memoriaren Zentroaren proiektuan. Izan ere, Rajoy asteartean izango da Gasteizen, aurkezpenean.

Radio Euskadin izandako eztabaida batean, Joseba Egibar EAJren bozeramale eta GBBren presidenteak esan duenez, Gobernu espainiarrak “harreman politiko eza” du Jaurlaritzarekin, terrorismoaren amaierari dagokion guztian, baita Memoriaren Zentroan ere, eta Rajoyk bi urtez zentro horren inguruan ezer ez egin izana kritikatu du.

Horren ildotik, Dani Maeztu EH Bilduko legebiltzarkidearen ustean, Rajoyk “errespetu falta handia” egingo du Gasteizen izanda “inolako euskal erakunde aintzat hartu gabe, ezta lehendakaria ere”.

Koalizioaren arabera, ekimena “zentzugabekeria” da, ez dituelako terrorismoaren biktima guztiak biltzen eta PPk “zainetatik egindako” politika batean oinarritu delako.

Jose Antonio Pastor sozialistak Gobernu espainiarraren “interes falta” deitoratu du. Gainera, kritikatu egin du lau urte behar izana zentroa martxan jartzeko eta euskal erakundeekin “gehiago hitz egiteko” eskatu dio PPren Gobernuari.

Aldiz, Carmelo Barrio PPren ordezkariak adierazi duenez, Eusko Jaurlaritza baztertu dela dioten akusazioak “manipulatzaileak eta makurrak” dira.

Horren haritik, Gorka Maneiro UPyDren legebiltzarkideak akusazioon kontra egin du eta, bere esanetan, Jaurlaritzak eta EAJk “ez dute gustuko” ETAren biktimak gogoratzeko zentro bat egitea eta, horregatik, “molestatzen” du Gobernu zentralak “sustatzea”.


Prentsan ez du tokirik andreen kirol jardunak

Kirol albisteen %4,96 soilik dira emakumeei buruzkoak.Trataera ere «desegokia» izaten dela ondorioztatu du Eusko Jaurlaritzak

«Presentzia kuantitatibo eta kualitatibo eskasa» du emakumeen kirolak prentsan. Gizonak agertzea bermatua dago, baita denboraldi-aurrean ere. Andreak agertzea, berriz, emaitzek baldintzatzen dute: arrakasta behar dute albiste izateko. Eta emaitzak hobeak izan arren, nabarmen gutxiago agertzen dira. Agertzen direnean, leku gutxiago dute, eta trataera ere ez da egokia izaten: ez hizkeran, ez irudietan. Hala erakutsi du Eusko Jaurlaritzako Kirol Zuzendaritzak egindako azterketa batek, Jon Redondo zuzendariak eta Dorleta Ugalde teknikariak azaldu dutenez.

Prentsa idatziko hamar hedabide aztertu dituzte —Deia, Diario de Noticias de Álava, Diario Vasco, El Correo Álava, El Correo Bizkaia, Gara, Noticias de Gipuzkoa, Mundo Deportivo, Marca eta BERRIA—. Astebeteko albisteak izan zituzten aztergai 2013ko abuztuan kaleratutako lehen txostenean. Orain, zabaldu egin dute epea: 2013ko eta 2014ko lau astetako berriak begiratu dituzte, lau hilabete ezberdinetakoak, denboraldi hasiera edo txapelketen garaia kontuan hartuta.

INFORMAZIOA, URRIAndreei buruz, %4,96Aztertutako 15.316 albisteetatik, 1.280 dira andreen jardunaren ingurukoak. Hau da, %8,35k egiten diote aipamenen bat emakumeen kirolari —2013ko txostenean, %5,89 zen datua— , baina %4,96 dira andreen jardunaz soilik ari direnak: 760. Egunkari espezializatuetan, are leku gutxiago egiten zaie: %2.

BARRUAN ERE, IKUSEZINBerri gehienak, laburrakPresentzia ez dago, ordea, zenbaki hutsetan neurtzerik. Redondok gogora ekarri du soilik «azalak eta titularrak irakurtzeko» ohitura zabaldua dagoela. Emakumeen kirolaren berri ematen duten albisteen laurdena baino gehiago (%26,5) gizonezkoei buruzko informazioaren barruan dago, eta hirutik batek (%30,1) soilik darama emakume kirolarien argazkia. Askotan, azken lerroetan ematen da andreen berri. Hori kontuan izanda, esanguratsua da, esaterako, emakumeei buruz ari diren artikulurik gehienak albiste laburrak izatea (%40,4). %16,2 dira orrialdeko albiste nagusi, eta %3,6 orrialde osoa hartzen dutenak. Ia batere ez da orri bete baino luzeagoa.

AZALETAN, LEKU GUTXIAGOAndreei buruz, %4,11Informazioaren lehen lerrora ez da iristen emakumeen kirola. Egunkarietako azaletan agertutako kirol albisteetatik, %4,11 izan dira haiek aipatu dituztenak. Kopuru hori are txikiagoa da egunkari espezializatuetan: %2 —gainerakoetan, %6,3—. Futbolaren itzala ikusi dute hor egileek: kirol egunkarietan, azaleko albisteen erdiak hartzen ditu.

ESKUBALOIA NAGUSIFutbola, atzeragoKirol nagusia ez da bera, ordea, emakumeentzat eta gizonentzat. Informazioari dagokionez, behintzat, ez. Andreak aipatzen dituzten berririk gehienak eskubaloiari buruzkoak dira (225), eta dezente atzerago daude futbola (152) eta atletismoa (150). Ondoren datoz tenisa, saskibaloia, igeriketa, txirrindularitza, neguko kirolak, hockeya, boleibola...

TRATAERA: ESTEREOTIPOAKJarduna bainoago, itxuraZenbat eta zer ez ezik, nola ere aztertu dute. Trataera «desegokia» erakusteko hainbat adibide bildu dituzte txostenean: titularretan izenez soilik aipatzea emakume kirolariak, abizenez aipatu beharrean; kontziliazioaz aritzean, familiaz galdetzea andreei eta lanaz gizonei; gizonezkoen informazioaren osagarri izatea andreena; itxura fisikoa nabarmentzea kirol jardunaren ordez; hizkera paternalista erabiltzea, eta «ipuinetako lexikoa»; gorputzaren «erabilera merkantilista» egitea argazkietan; irabaztean garrantzia kentzea...

Ikerketa horren berri emanda gizartearen «kontzientziazioan» eragin nahi izan dutela adierazi du Redondok. Ugalderen esanetan, garrantzitsua da komunikabideetan indar egiten jarraitzea: «Emakumeak hedabideetan baldin badaude, jendeak gehiago eskatzen du; ez badaude, jendea oroitu ere ez da egiten».


Areizaga autobus gorriek Aste Nagusian zerbitzu berezia eskainiko dute

AREIZAGA autobus gorriek zerbitzu berezia eskainiko dute Donostiako Aste Nagusian. Festak abuztuaren 14ean hasi eta irailaren 21ean bukatuko dira. Su artifizialetarako zerbitzu berezia eskainiko dute eta goizeko 03:00ak arte aterako dira autobus gorriak Hernanitik, betiko ordutegian. Gauez ere autobusak izango dira eta Donostiatik Hernanira izango dira: goizeko 03:30etan, 04:30etan eta 05:30etan.


Kanpaina hasierako ekitaldia, bihar

Festa giroan hasiko du Hernaniko EH Bilduk bihar, hauteskunde kanpaina. Tilosetan jarri dute zita, 20:00etan: zuzeneko musika, laburmetraiak, Bilboko Areatzarekin konexioa, mokauak eta tragoak... Ondoren, 00:00etan kartel pegadarekin ekingo diote kanpainari.


Korputs festak antolatzeko bilera astelehenean

Herriko festak prestatzeko bilera izango da astelehenean, hilak 22, 19:00etan udaletxean

Herriko taldeei eta herritar orori deitzen zaie bertan parte hartzera.


Salburuko obretan langile «esklaboak» daudela salatu du ELAk

Gasteizko auzoko gizarte etxea eraikitzen ari diren langileen egoera «beldurgarria» dela dio sindikatuak

Gasteizko Udalak sustatzen dituen obra publikoetako lan baldintzei buruz salaketa gogorra egin du ELA sindikatuak. Herri lan publikoen egoerak okerrera egin duela esan du ohar baten bidez, eta krisiaren aurreko arazo bat hedatu dela ohartarazi: «Ez da gutxieneko legezkotasuna ezartzen, eta ez dira itun kolektiboak indarrean jartzen». Salburuko gizarte etxea eraikitzeko lanak kritikatu ditu, bereziki, sindikatuak. Lanak bisitatu dituzte hilabeteotan, eta egoera «beldurgarria» dela egiaztatu dute. «Azpikontrata bateko dozena bat langile esplotatuta daude, hala lan nola bizi-baldintzetan».

Egunero 11 orduko lanaldiak eta lan erritmo «neurriz kanpokoak» dituzte beharginek. Soldatari dagokionez, Arabako eraikuntzako sektorea ez daude inolaz ere betetzen ari. «Hiru hilabeteko lanaren truke 1.000 euroko ordaina jaso dute», dio sindikatuak. Lanean ez ezik, kalean ere egora latza dute behargin horiek. Espainiatik datoz, eta guztiak etxebizitza bakar batean dituzte, «imajinatu ere ezin diren baldintzetan». Kaleratuak badira, berehala etxetik bidaltzen dituzte. «Kalean geratzen dira nora jo izan gabe, eta enpresari aurre egin baino lehen asko pentsatzera behartzen ditu horrek».


Sei euskal txirrindulari, Giroan

Landa, Farnandez de Larrea, Castroviejo, Izagirre, Anton eta Sicard dira Italiako Itzulian parte hartuko duten gizonak.

Ostiralean hasiko da Italiako Giroa. Aurtengo edizioa berezia izango da oso, ez da Euskaltel-Euskadi taldea egongo eta ondorioz euskal txirrindularien kopurua eskasa izango da.

Sei besterik ez dira egongo Giroko irteeran Belfasten. Movistar Team talde indartsuan hiru daude, Jonathan Castroviejo, Gorka Izagirre, eta Igor Anton. Michele Scarponiren Astanan, Mikel Landa, Garminean Koldo Fernández de Larrea esprinterra eta Team Europcar taldean Romain Sicard.

EUSKAL TXIRRINDULARIAK DAUDEN TALDEAK

Astana: Michele Scarponi, Valerio Agnoli, Fabio Aru, Borut Bozic, Janez Brajkovic, Enrico Gasparotto, Mikel Landa, Paolo Tiralongo eta Andrey Zeits.

Garmin-Sharp: Daniel Martin, André Cardoso, Thomas Dekker, Ryder Hesjedal, Tyler Farrar, Koldo Fernández de Larrea, Nathan Haas, Dylan van Baarle eta Fabian Wegmann.

Movistar Team: Nairo Quintana, Jonathan Castroviejo, Andrey Amador, Jose Herrada, Adriano Malori, Eros Capecchi, Gorka Izagirre, Igor Anton eta Fran Ventoso.

Team Europcar: Pierre Rolland, Yukiya Arashiro, Angelo Tulik, Tony Hurel, Perrig Quémeneur, Davide Malacarne, Maxime Méderel, Romain Sicard eta Bjorn Thurau.


Diru sarrerak bermatzeko errentaren eskaera berriak lehenesten ari da Lanbide

Laguntza jaso aurreko epea ahalik eta gehien murriztu nahi du. Bertan behera utzi ditu baldintzak ez betetzeagatik hasitako etete prozedurak

Arartekoak egindako galdera bati erantzunez, Lanbidek jakinarazi du lehentasuna ematen ari zaiela diru sarrerak bermatzeko errenta lehen aldiz jasotzeko eskaeren tramiteei. Lehentasunez ari da aurretik errenta noizbait jaso eta hura atzera izateko egin dioten eskaeren tramiteekin ere. Helburua da eskatzaileek errenta hori jaso aurreko epea ahalik eta txikiena izatea.

Alarma egoeraren ondorioz, aurrez aurreko arreta bertan behera gelditu dela, Lanbidek erabaki du dagoeneko DSBEa jasotzen dutenek laguntza jasotzen jarraitzea bermatuko duela, eta berdin gertatuko da etxebizitzako prestazio osagarriarekin. Era berean, bertan behera utzi ditu baldintzak ez betetzeagatik abian zituen etete prozedurak.

Lanbidek jakinarazi du «beharrezkoak diren mekanismo guztiak jarri dituela herritarrei arreta egokia ematen zaiela bermatzeko». Informaziorik premiaz- koenaz, eta ezohiko neurriei buruzko informazioa emateaz gain, Lanbideren webgunean daude eskuragai kasuistika bakoitzari dagozkion formularioak.

«Jakitun egonik Euskal Autonomia Erkidegoan pertsona guztiek ez dutela Internetera sartzeko edo tresna telematikoak erabiltzeko aukerarik, Lanbidek gogorarazi nahi du KZgunearen sareak telelaguntza zerbitzua eskaintzen duela, konfinamendu garaian eten digitala gainditu ahal izateko».

KZguneak izango dira eten digitala gainditzeko tresna. KZguneak «telefono bidezko aholkularitza» emango die, webgunearen bidez eskaerak egiteko zailtasunak dituzten Lanbideren erabiltzaileei,«bai enplegu eskatzaile gisa alta hartzeko, bai diru sarrerak bermatzeko errentaren eskaera formularioa betetzeko, bai beharrezko dokumentazioa aurkezteko».

Martxoan, igoera txikiak

Lanbidek azaldu duenez, Arartekoak gutun bat bidali zion apirilaren 17an Beatriz Artolazabal Eusko Jaurlaritzako Enplegu eta Gizarte Politikako sailburuari, eta eskatu DSBEa eta etxebizitzako prestazio osagarria jasotzeko eskubidearen erabilera malgutzeko, eta ez behartzeko konfinamendu egoerarengatik edo gabezia teknologikoengatik aurkeztu ezinekoa den dokumentazioa aurkezteko. Arartekoak bi laguntzen tramitazio epeak murrizteko ere eskatu zion Artolazabali.

DSBEa jasotzen duten titularren kopuruak hazkunde txikia izan zuen martxoan (%0,3): 151 pertsona gehiago; orotara, 359 onuradun. Hilabete bukaeran, 52.391 titular zeuden guztira, 2019ko martxoan baino 2.492 gutxiago.


Otsoaren Hatsa laburmetraia grabatu dute herritar batzuk Goikoganeko lubakietan

Laudioar batzuk "Otsoaren Hatsa" izena eramango duen film laburra grabatu dute. Horietako bat da Juan Anjel Lekanda. Azaldu duenez, memoria historikoa berreskuratzeko, ekarpen txiki bat egin asmoz burutu dute lana. Euskal Herriko gudariak faxisten sarrera oztopatu zuteneko saiakera azalzen du istorioak. Grabaketa lanak Goikogane mendian eraiki ziren lubakietako batean egin dituzte. Hamabi herritarren aktore lanak egin du posible egitasmoa. Dena dela, dio, ez da espero bezain lan erraza izan: "hamaika aldiz igo gara mendira grabatzera, baina eguraldiagatik, bost egunetan bakarrik filmatu ahal izan ditugu irudiak".

Orain, edizio lanetan ari dira. Alabaina, Juan Anjel Lekandaren arabera, otsailaren bigarren hamabostaldirako espero dute laburmetraia aurkeztea. Momentuz, aurrerapen gisa Youtuben zintzilikatu dute trailerra.


Euskaltzaindia Arantzazura itzuli da euskara batuaren 50. urteurrenean

Mendeurreneko ospakizunen barruan, nazioarteko biltzar bat antolatu du akademiak Oñatin. Euskararen etorkizuneko erronkak aztertzen dihardute bertan.

1968ko urriaren 3an ezarri ziren euskara batuaren lehen oinarri sendoak, Arantzazun, Oñatin. Han finkatu ziren, besteak beste, euskara batuaren lehen arauak, hizkuntza idatzian erabili beharreko ortografia, morfologia, deklinabidea...

Data esanguratsu horren 50. urtemuga baliatuz, Euskaltzaindia XVII. Biltzarra egiten ari da urriaren 4, 5 eta 6an Arantzazun, Gandiaga Topaketa eta Batzarretarako Zentroan. Han, 50 adituk “euskararen indarguneak eta ahuleziak identifikatu eta etorkizuneko erronkak” aztertuko dituzte.

Hainbat ikuspegitatik begiratuko diote hizkuntzari, bai alde linguistikotik baita beste hainbat esparrurekin harremanetan jarrita ere. Gainera, larunbatean, Akademiak webgune berria eta euskara batuaren eskuliburu berria aurkeztuko ditu.

“Euskaltzaindia lanera dator” esanez ekin dio Andres Urrutiak bere hitzaldiari, erakundeetako ordezkariek Euskaltzaindiaren XVII. Biltzarrari hasiera eman eta jarraian.

Euskaltzaindiak bere ibilbidean hartu dituen ardurak, alegia “normatibizazioa eta normalizazioa”, berretsi direlako “pozik” agertu da euskaltzainburua, eta elkarrekin jarduteko aldarrikapena egin du behin eta berriz, “guztion artean egin behar dugulako etorkizuneko euskara batua”.

Zentzu horretan, Biltzarra “Euskararen munduarekin gogoeta ontzeko” abagune jo du, eta, bide batez, “euskara batuaren nondik norakoak zabal-zabalik aztertzeko eta zedarritzeko” hitzordu garrantzitsu, horretan dagoelako neurri handi batean, euskararen etorkizuna.

Euskararen batasuna bultzatzeko ezinbesteko ikusten dituen “ardatz estrategikoak” zehaztu ditu ondoren. “Lurraldetasuna arreta bereziz lantzea, euskararen lurralde bakoitzeko eragileekin elkarlanean arituz, hitzarmenak lortuz eta Euskaltzaindiaren presentzia areagotuz”, azpimarratu du.

“Gurea filma da”, nabarmendu du Urrutiak, “tai gabe mugitzen dena”, eta horri segida ematea “egungo errealitateak markatzen dituen premia eta beharrak aintzat hartzea” da.


Hondakinen kudeaketa aztergai ohiko udalbatzarrean

Gaur azaroko bigarren asteartea da eta ohikoa den moduan pleno aretoan bilduko dira herriko 17 zinegotziak; ohiko udalbatzarra egingo dute 18:30ean hasita.

Hainbat gai izango dituzte hizpide: azaroaren 25ean ospatuko den Emakumeen indarkeriaren aurkako nazioarteko eguna, Lasarte-Oria FEMP Espainiako Udalerri eta Probintzien Federazioan txertatzea, eta baita hondakinen kudeaketa ere. EAJk eta PPk mozio bateratu bat aurkeztuko dute; 'Gipuzkoan sorten diren hondakinen kudeaketa' izango dute hizpide.

Sortu berri den Aire Garbia plataformak prestatutako mozio bat ere aztertuko dute, Bozeramaileen Batzarrak aurrez onartu ostean; Zubietako errauste plantari buruzkoa izango da. Gai horri lotuta, PSE-EEk mozio alternatibo bat aurkeztuko du udalbatzarrean.

Azkenik, ohi bezala galdera eta erreguen txanda izango da eta bertaratzen diren herritarrek haien proposamen, kexa eta iritziak plazaratu ahalko dituzte.


Bauhaus lider jarri da, 3. etapa esprintean irabazita

Rui Costa portugaldarra eta gaur arteko liderra bigarren da orain, 3 segundora, eta Nacer Bohuanni frantziarra hirugarren, 8 segundora.

Phil Bauhaus (Bahrain-McLaren) alemaniarra da Saudi Arabiako Itzuliko lider berria, hirugarren etapa, aurtengo edizioko laburrena, esprintean irabazi ostean. Txirrindulariek 119 kilometroko ibilbidea egin dute King Saud University eta Al Bujairi artean.

Bauhausek denboraldiko lehen garaipena eman dio bere taldeari eta , horrez gain, lidergoa kendu dio Rui Costa portugaldarrari. Costa bigarren da orain sailkapen nagusian 3 segundora eta hirugarren Ncer Bohuanni frantziarra da, 8 segundora. Carlo Barbero espainiarra seigarren da, 14 segundora.

Eguneko ihesaldian bost gizon izan dira; Sutter, Ellsay, Batmunkh, Holler eta Kangangi, baina tropel nagusiak helmugarako 32 kilometrora harrapatu ditu.

10 kilometroren faltan, Rui Costak erasoa jo du, baina bere abenturak 5 kilometro iraun ditu. Taldeak harrapatu egin du eta esprinta prestatzen hasi da. Bauhaus izan da onena azken metroetan, 2 ordu, 48 minutu eta 27 segundoko denbora eginda. Bigarren Reinardt Janse Van Rensburg (NTT) izan da, Youcef Reguigui algeriarra hirugarren eta Carlos Barbero laugarren.


Athleticek 1-0ekoa irauli beharko du, berriz ere

Betisek irabazi du joaneko norgehiagoka Ruben Castrok atsedenaldia heldu aurretik lortutako golari esker.

Zuri-gorriek San Mamesen kanporaketa irauli beharko dute, berriz ere, Betisen kontra 1-0 galdu ondoren final-zortzirenetako joanekoan. Bizkaiko taldea nagusi izan da ia partida osoan zehar, baina erasoan gehiegi barkatu dute. Ruben Castrok lortu du norgehiagokako gol bakarra, atsedenaldia heldu aurretik.

Athletic jaun eta jabe izan da aurreneko zatian, baina Ernesto Valverderen gizonek ezin izan dute Andersen atezaina gainditu. Erik Moran gazteak abagune ederra izan du partidako 3. minutuan, baina baloia Betiseko atezainaren eskuetara joan da. Zuri-gorriek arriskua sortu dute, eta Andaluziako taldeak kontraerasoa bilatu du, arrakastarik gabe.

Ibai Gomezek gola lortzeko beste abagune on bat izan du 25. minutuan, baina Santutxuko jokalariak Andersenen eskuetara jaurti du. Kike Solak ere bi aukera argi izan ditu, baina nafarrak ezin izan du atera jaurti. 33. minutuan, Cedrickek gola eskuratzeko aukera oso argia izan du, baina Betiseko jokalariak hutsegite handia egin du, baloia kanpora bidali baitu, ate osoa libre izanik. Hala ere, Ruben Castrok ez du bere aukera barkatu, eta Sevillako taldeak 1-0ekoa jarri du, Iago Herrerin atezainaren irteera kaskarra aprobetxatuta.

Betis bigarren golaren bila irten da atsedenaldiaren ostean, eta Bilboko taldeak asko sufritu du defentsan. Balenziagak langa azpitik atera behar izan du baloia, eta Garridoren gizonek gogor sakatzen jarraitu dute. Pixkanaka, Athleticek norgehiagokaren kontrola berreskuratu du, eta Valverderen gizonek aukera argiak izan dituzte.

Kike Sola protagonista izan da bigarren zatian. 62. minutuan, Andersenek gelditu erabakigarria egin du nafarraren errematea desbideratzeko, eta hurrengo jokaldian, aurrelariak baloia gehiegi gurutzatu du. 88. minutuan, Solak beste abagune eder bat izan du, baina Nafarroakoak zutoinera jaurti du. Azkenean, joaneko partida Andaluziako taldeak irabazi du (1-0).

Fitxa teknikoa:1 - Real Betis: Andersen, Juanfran, Caro, Jordi, Nacho; Nono, Verdu, Salva Sevilla (Ignacio Abeledo 83. minutuan); Cedrick (Jorge Molina, 62. minutuan), Ruben Castro eta Chuli (Lolo Reyes, 71. minutuan).0 - Athletic: Herrerin; Iraola, Gurpegui, San Jose, Balenziaga; Erik Moran, Beñat (De Marcos, 79. minutuan), Mikel Rico (Ander Herrera, 59. minutuan); Susaeta (Muniain, 59. minutuan), Kike Sola, Ibai.Gola: 1-0. 42. minutuan, Ruben Castro.


'Gau magikoak Munibe plazan' arte ekitaldia hilaren 25ean

Ramon Arantzabal arrasatearrak, musika, dantza, arkitektura eta irakurketa uztartu ditu. Hala, 'Gau magikoak Munibe plazan' ikuskizuna prestatu du. Arantzabalen 'performance'-a hilaren 25ean ikusteko aukera izango da Munibe plazan, Bergaran.

Finlandia poema sinfonikoa hasiko da entzuten 22:30ak inguruan. Dantza eta aurora borealaren ostean, Arantzabalek egindako 17 arte lanak azalduko dira balkoietan. Esan, egunez ere, eta aste bukaeran, lanak ikusgai izango direla.


Leire Zabala: "Entrenatzen segitzea erabaki nuen eta Arrasateko mutilen taldearekin hasi nintzen"

Leire Zabalari (Arrasate, 1984) asko gustatzen zaio errugbia. Baina, zoritxarrez, jende falta dela eta, ez dago emakumezko talderik bailaran, eta ARTn (Arrasateko Rugby Taldea) dabil entrenatzen, bertako mutilekin. Ez du partiduak jokatzeko aukerarik, baina oso gustura dabil. Astean birritan joaten da Mojategiko zelaira entrenatzera, eta taldearen parte da.

Nola hasi zinen ARTn?

Orain dela zortzi urte, emakumezkoen talde bat sortu zen Arrasaten. Hamabost neska inguruk osatzen zuten taldea, eta ea animatuko nintzen galdetu zidaten. Ikasten eta lanean ari nintzen momentu hartan; beraz, ia ezinezkoa egin zitzaidan baiezkoa ematea. Hala ere, probatzeko gogoz geratu nintzen, eta ikasketak amaitu nituenean bertan hastea pentsatu nuen. Gutxika-gutxika, aurtengoa nire bosgarren urtea da errugbian.

Hasi zinenean, entrenatu bakarrik ala partiduak ere jokatzen zenituzten?

Hasi nintzenerako zazpi edo zortzi neska geratzen ziren Arrasateko taldean. Ez genuen talde oso bat egiten denon artean, eta aurreneko bi urteetan Durangoko taldean zeuden neskekin batera ibili ginen lehiatzen, haiek ere gutxi zirelako. Hala ere, hirugarren urterako lau jokalari soilik geratu ginen, eta, denboraldi erdirako, lesioak eta kanpo konpromisoak zirela-eta, bi bakarrik. Ni eta beste neska bat geratu ginen, eta, azkenean, beste neskak futbolean ere egiten zuenez, errugbia utzi zuen. Lehiatu ez, baina entrenatzen segitzea erabaki nuen nik, eta Arrasateko mutilen taldearekin hasi nintzen.

Hasieran, zaila egin zitzaizun?

Egia esan, hasieran arraro samarra egiten zitzaidan, baina berehala ohitu nintzen. Taldeko partaide sentitzen nintzen, eta hasierako lotsa puntu hori pentsatu baino lehenago baztertu nuen. Oso harreman ona dut taldekideekin.

Ez zaizu partiduak jokatzeko gogorik pizten?

Egia esan, bai, baina mutilekin ez dut federatuta egoteko aukerarik. Eibarren eta Durangon badaude emakumezko taldeak, eta behin baino gehiagotan galdetu izan didate ea prest egongo nintzatekeen haiekin jokatzeko. Ezetz esan nien, alde batetik bestera bakarrik ibiltzeko gogorik ez dudalako. Arrasateko beste neskaren bat animatuko balitz, bai, egin beharreko bidaiak harekin egingo nituzkeelako.

Gustura zabiltza ARTko mutilekin?

Bai. Bailarako hainbat herritako jendea dago, eta oso ondo konpontzen gara.

Arazo edo oztoporen bat izaten duzu?

Ez. Aurrez esan bezala, oso ondo konpontzen naiz. Gainera, egia da mutilek ia beti neskek baino indar eta pisu handiagoa izaten dutela, baina, hala ere, plakatzeko orduan, seniorrek beti daukate kontuan zein duten aurrean, eta nirekin kontu handiagoarekin ibiltzen dira. Hortaz, ez dut arazorik izaten.

Gonbidatuko zenituzke neska gehiago errugbia praktikatzera?

Dudarik gabe, bai neskak, bai mutilak ere.

Zergatik?

Asko hutsetik hasten dira. Ez dakit zer duen kirol honek, baina probatu eta zeharo harrapatzen zaitu. Gainera, ezaugarri fisiko ezberdinak dituen jendea behar da. Jende pisutsua, jende azkarra, jende altua, baxua... eta nire ustez, gauza ederrena taldekideen arteko giroa da. Oso garrantzitsua da taldekideen arteko harreman ona, eta hori beste talde-kirol batzuetan baino adierazgarriagoa da errugbian.

Ikusten duzu aukerarik etorkizunean bailaran emakumezkoen talde bat sortzeko?

Oso zaila da hori. Izan ere, talde bat sortzeko 18-20 pertsona inguru behar dira, eta neska gehienek futbolean edo atletismoan ematen dute izena.


Iñaki Elortza, Kanaldude eta Ttap nabarmenduak Rikardo Arregi Sarietan

Kanaldudeko "Hurbiletik" saioak Kazetaritza Saria, Ttap aldizkari digitalak Komunikazio Saria eta Iñaki Elorza "Txapas"ek Ohorezko Saria jaso zituzten Rikardo Arregi sarietan, Basteron atzo ospatu zen ekitaldian. Ttap-en izenean hitz egin zuen Monika Belastegik adierazi zuenez, “gaur, hemen oso argi geratzen da euskarazko komunikazioaren sektorea bizi-bizirik dagoela, eta oso gutxi gastatzen dugula naftalina eta halakoetan”.

Berriki erretiroa hartu duen Iñaki Elortza Txapas, Euskadi Irratiko esatariarentzat izan da Ohorezko Aipamena Saria.

Xabier Laka eskultoreak egindako irudiaren serigrafia jaso eta hitza hartu aurretik, ordea, ondo ezagutzen duten Euzkitze, Odile Kruzeta eta Joxe Mari Otermin lankide ohien, Joxe Angel Iribar jokalari ohiaren eta Ezkurdia pilotariaren adierazpenak entzun ziren, bideo montaje baten bidez. Goraipamenak entzun ziren haien ahotatik: “Bidegilea, kontalari bikaina, kazetari integroa eta integrala. Zuzeneko emisioetan ikaratzen ez den kazetaria, errespetu handia diona mikro aurreko lanari eta audientziari. Informazio pila kudeatu izan du, eta jakin izan du zer kontatu eta zer isildu, bazterretan minik ez eragiteko” (Kruzeta); ”Kirol kazetaritzan, euskarazko hiztegia topatu gabe zegoen, eta kasik hutsetik abiatu behar izan zuen” (Euzkitze); “Pilota kantxetan bera faltatuz gero, zerbait arraroa gertatu zela iruditu izan zaigu beti” (Ezkurdia); “Gizon txapelduna, euskarak batu gaitu” (Iribar).

Elortzak, saria bere ibilbideagatik jaso arren, ibilbide hori laburra egin zaiola gogoratu ostean, aitortu zuen ikasketez aparejadorea dela, eta kasik txiripa kontua izan zela kazetaritzan amaitu izana. Atzera begira jarri zen azaltzeko bizitzak eman zion ezusteko patu hori: “Iribarri omenaldia eskaini zioten 1980ko maiatzean, eta hark argi eduki zuen ateratzen zen dirua komunikabideetan euskara sartzeko erabili behar zela, kirolen arloan batez ere. Orduko 11.300.000 pezeta izan ziren, Amara auzoan hiru edo lau etxebizitza erosteko lain. Eta dena kirolari lotutako euskarazko hiztegia jasotzeko helburuz. Lan taldea osatu, eta UZEI Terminologia eta Lexikografia zentrora jo zen. Gordailu euskal argitaletxeak ere parte hartu zuen proiektuan, eta tartean zen Hiaxinto Setien Hernandorena urnietarra. Ni orduan euskararen eta kirolaren inguruan nebilen, eta Hiaxintok esan zidan: “joan behar dek Atotxara eta futbol partidu bat euskaraz erretransmititu. Hasi nintzen joaten, jendartean jarri, eta grabazioak egiten igandero. Astelehenetan Jaxintok esaten zidan: “hi, honek gaztelerazkoetatik inbidiarik ez zeukak, oso ondo ari haiz. Segi lanean”. Handik gutxira, Realak Gijonen liga irabazi zuen aldi hartan, Joxe Mari Otermin Herri Irratiko zuzendariak jakin zuen nola zebilen gazte bat euskarazko ahozko emanaldiak bere buruarentzat grabatzen. Irratian aritzeko proposamena egin zidan; nik baiezkoa eman, eta gaur arte irratigintzan!”.

Kanaldude, Komunikazio Saria

Euskarazko Kanaldude euskarazko web telebistarentzat izan da Komunikazio Saria. Telebistak ekoizten duen “Hurbiletik” saioa nabarmendu du epaimahaiak, hain zuzen. Honako merezimenduengatik: “Baxenafarreko mendialdeko bailara bateko bizi taupadatik jaiota, dinamismo handiko internet bidezko telebista da egun, Euskal Herriko errealitate askoren irudi unibertsoa hamaika bazterretara zabaltzen dituena. Eskualde horretako berpizte ekonomiko eta kulturalarekin konprometitutako hedabidea da. Telebista atariaren saio interes eta kalitatezkoa izanik, “Hurbiletik”ek taupada horietara hurbiltzen gaitu”.

Pantxika Maitia kazetariak jaso zuen saria, baina ekitaldian bertan ziren bere bi lankide (Haitz Aldana eta Eki Pagoaga) eta laguntzaile bat (Jean Mixel Irigoien) oholtzara igotzera gonbidatu zituen.

Emozioez gainezka zegoela aitortu ostean, Kanaldudek hasieratik ipar izan duen filosofia azaldu zuen: “Orain 20 bat urte pasatxo abiatuz gero, hitza eman diegu bere lurraldea egunerokoan biziarazten eta bizia mantentzen edo edertzen saiatzen direnei arlo ezberdinetan: sorkuntzan, kulturan, ekonomian, ingurumenean, laborantzan eta abar… Gurea ez da eguneroko aktualitatea jorratzen duen hedabidea. Molde ezberdinekoak dira gure erreportajeak, aske ibiltzen garelarik iraupenetan,: izan daitezke hiru, zazpi minutukoak, edo eta gaiak merezi duena”.

Azkenik, Maitiak aurrean zituen entzule guztiei gonbidapena luzatu zien Kanaldudek ekoizten dituen erreportajeak ikusi ditzaten, bere web orrian.

Sari horretan, Ana Galarraga Elhuyar aldizkariko zutabegilea, Miel Anjel Elustondo Berria egunkariko kazetaria eta Jon Artano EITBko kazetaria izan dira finalistak.

Ttap, Komunikazio Saria

Ttap aldizkari digitalak eskuratu du aurtengo Komunikazio Saria.

Euskarazko komunikazioa molde eta formatu berrituetara egokitzeko urrats berritzaileak egin dituzten komunikabideei begira sortutako saria da, eta Ttap baldintza hori ezin egokiago betetzen duela adierazi zuen epaimahaiak. “Bera dugu EHko euskarazko zein erderazko lehen aldizkari digital multimedia aztergai askotarikoak biltzen dituena. Formatu multimedia eta digitalera egokitzeko bidean, euskarazko kazetaritzari esparru eta aukera berriak irekitzen dizkion proiektua da, elkarlanari ere zukua ateratzen diona eta aro digitaleko esparru ugari uztartzen ditu: sare sozialak, blog formatuan, ikus entzunezkoak, web guneetara loturak, ilustrazioak, infografiak… Anbizio handiko proiektu honek 2018ko probaketen ondoren 2019an eman ditu sendotzeko pauso erabakigarriak; besteak beste, edizio berriak, argitalpen bereziak, maiztasuna iraunkortzea…”.

Monika Belastegi Ttap-eko zuzendariak hartu zuen hitza Basteroko ekitaldian. “Nominatuak geundela esateko deitu zigutenean, egundoko ohoretzat hartu genuen, baina baita etsipen puntu batekin ere, lehiakideen maila ikusita. Lauok baitugu ezaugarri komuna: euskararen aldagaia ekuaziotik kenduta ere, berrikuntzarekin estu lotutako apustuak gara. Azpimarratu eta aldarrikatzeko moduko gauza da hori, askok euskara tradizioarekin eta naftalinarekin lotzen duten sasoi hauetan. Euskarazko komunikabideen mundua oso bizirik dago, eta berrikuntzan buru belarri sartuta gaude denok ere. Ttap-en lehen unetik geure buruari baimena eman diegu esperimentatzeko eta jolasteko. Euskarri berri bat ekarri dugu euskaratik eta euskaraz. Edukiekin ere gauza berriak probatzen ari gara, enpresa eratzeko orduan ere euskarazko tokiko komunikabideak Bartzelonako komunikabide batekin elkartu gara. Pixkanaka Ttap bere ttapakiak sortzen ari da. Adibidez, Gipuzkoa eta Bizkaiako lehenbiziko edizioak Nafarroara ere zabaldu ditugu; bidean ikasitakoa Gaztezuloko lagunekin partekatzen dugu, eta horrelaxe, aurreko astean Zut aldizkaria aurkeztu genuen; Ttap-en bertsio hobetu bat sortu dugu nerabeei begira; Ixa telefonotik kontsumitzeko bertikalean grabatutako lehen web saila egin dugu; eduki mota berriak edukitzeko aukera ere laster izango dugu martxan, beste fikzio bat prestatzen ari gara zuzenean mugikorrean kontsumitzeko…”.

Korrika 2019 komunikazio kanpaina, CodeSyntax-en Egunean behin jokoa eta Zuzeun Barruan gaude podcasta sortu duen Oier Aranzabal izan ditu lehiakide Ttap aldizkari digitalak.

Instituzioen konpromisua

Sari emateen ekitaldian parte hartu zuten Maider Lainez Andoaingo Alkateak eta Bingen Zupiria Kultura eta Hizkuntza Politikako sailburuak bat egin zuten instituzio publikoek euskarazko komunikabideak indartu behar dutela aldarrikatzean.

Lainezen hitzetan “beharrezkoa dugu kazetaritza, eta euskara gero eta jende gehiagoren ohiko hizkuntza izango bada, ezinbestekoa da euskarazko kazetaritza sendotzea. Baina aldi berean ondo dakigunez, komunikazio mundua ikaragarri zabaldu eta handitu da formatu eta molde berrietara. Komunikaziogintzak adarrez betetako zuhaitz handi baten itxura hartu du, eta euskara adar horietan ere sasoiko ikusi nahi dugu. Gure obligazioa da komunikazioaren munduan aldaketak euskararentzako aukerak bihurtzea. Kontsumitzaileek gero eta gehiago kontsumitzen ditugun molde eta formatu eta euskarrietan ere euskaraz kontsumitzeko aukerak zaindu eta sustatu behar ditugu”.

Bingen Zupiriak, Rikardo Arregik 1966ko maiatzean Usurbilen Udarregi bertsolariari eskainitako omenaldian haizatu zuen diskurtsoa aipatuz ekin zion: ”24 urteko gazte hark euskal gaztediaren eta euskal idazle berrien izenean, zera adierazi zuen: “Martxa honetan jarraitzekotan hemendik bi belaunaldietara Euskaol Herrian ez izango Udarregiren bertsoak euskaraz irakurri dituen euskaldunik. Martxa honetan ez baita euskaraz hitzegin duenik izango, gauzak aldatzen ez badira behinik behin. Hil edo bizi”. Angustiaz betetako hitz horiek entzunda, erraz uler edo imajina liteke, 60 hamarkadaren erdian Euskal Herrian bizi zen giroa”.

1982an Eusko Legebiltzarrean euskararen legea aztergai izan zeneko unea gogoratu zuen Zupiriak ondoren. Orduan, Etxenike Jaurlaritzako Kultura sailburuak Gernikan hamaika bertsolariek agertu zuten euskarekiko sentimendu agonikoa aipatu zuen. Euskara hiltzen ari zen sentimendua, alegia. “Urte batzuk joan dira, gaur Andoainen bildu gara, kazetaritza eta komunikazio sariak ematera. Sariek beraiek adierazten dute zer gertatu den urte haietan. Euskara bere lurralde guztietan zabaltzen eta eginkizun berrietara iristen joan da. Eta euskararekin batera, komunikazioa. Finalisten zerrenda ikustea nahiko da nolako ibilbidea egin den ikusteko. Euskarazko informazioak eta komunikazioak erronka nagusi bat ezartzen digu. Komunikazio mundua tsunami baten modura eraldaketa batean dagoen momentu batean gertatzen da, eta eskatzen digu belaunaldi honetan lanean ari garenoi gai izatea egunerokoak ezartzen dizkigun erronkak identifikatzeko, eta batez ere etorkizunean izan litezkeenei aurrea hartzeko. Kalitatez lan eginez eta ikusle, entzule eta irakurleen apetak kontuan hartuta. Seguru lortuko dugula”.

Basteron ospatu zen ekitaldia Maider Segurola eta Iban Garate kazetariek aurkeztu zuten. Bertan, akordeoi joleak eta Iñaki Eizmendi kantariak bi abestiz osatutako emanaldia eskaini zuten, eta Iñaki Beraetxe aktoreak errezitaldia egin zuen, Gabriel Arestik Rikardo Arregiri eskaini zion testuaz baliatuz.


Bioaniztasuna hartu zuten berbagai Eudelen eskutik

Bioaniztasuna Natura 2000 sarearen guneetan: Udalen egitekoa izenburupean jardunaldiak egin zituzten joan zen barikuan Landako Elkartegian, 100 bat tekniko eta politikok parte hartuz.

Eudelek (Euskadiko Udalen Elkartea) eratutako jarduera Aitziber Irigoras Durangoko alkateak eta Jokin Bildarraitz Eudeleko lehendakariak inauguratu zuten.


OLANO, Arkaitz

Ezustea eman eta hirugarren mailako Euskadiko Txapelketa irabazi zuen azaroaren 21ean Goizuetan. Berekin batera Oihan Larretxea igoko da bigarren mailara Euskadikoan.


Mondrateren kanpusetik Eibarren lan saioa ikustera

Beste urte batzuetako arrakasta ikusita Mondrateko kanpuseko arduradunek Atxabalpera irteera antolatu dute aurten ere. Mendilibarren taldeak denboraldia hasi berri du, eta talde zuri moreko kanpusean dabiltzan gaztetxoek gozatu ederra hartu dute, lehen mailako jokalariak gertutik ikusten.

Jose Luis Mendilibarren gaztetxoei sinadurak egiten.

Takeshi Inui jokalari japoniarra, bi gaztez inguratuta


'Suzko armen bidezko indarkeria amaitzeko neurriak' eskatuko dizkio Trumpek fiskalari

Indarkeria mota hau 'aspaldiko kontua' dela esan du AEBko presidenteak, eta horri aurre egiteko 'gehiago' egin daitekeela uste du. Atzoko tiroketen atzean 'buruko arazoak' daudela uste du.

Texasen eta Ohion atzo izandako tiroketen ondoren, "suzko armen bidezko indarkeriari aurre egiteko neurriak" eskatuko dizkio Donald Trump Ameriketako Estatu Batuetako presidenteak William Barr AEBko fiskal nagusiari. Denera, 29 pertsona hil ziren eta 53 zauritu tiroketa horietan, eta bietan erasotzaileek fusilak erabili zituzten. Polizia ikertzen ari bada ere, Texasko erasoaren atzean arrazakeria dagoela uste dute.

"Hemen ez dago gorrotorako lekurik", esan du Trumpek, erasoen ostean hedabideen aurrean egin dituen lehendabiziko adierazpen publikoetan. "Aspaldiko kontua da hau, eta gelditu egin behar dugu. Agian, gehiago egin daiteke", gaineratu du. Presidente estatubatuarrak aditzera eman duenez, baliteke erasotzaileek "buruko arazoak" izatea.

Oposizioko alderdien kritika zaparrada jaso du, beste behin, Trumpek, etorkinen kontra duen diskurtsoagatik. Alderdi Demokrataren iritzian, presidenteak berak bultzatzen ditu horrelako erasoak, "immigranteen inbasioa" bezalako terminoak hitzetik hortzera erabilita.

Gaur egingo du agerraldia Trumpek hedabideen aurrean, tiroketen inguruko balorazioa egiteko, eta hor azalduko omen du fiskalari egingo dion eskaera.

Cory Booker Alderdi Demokratako senatariak CNN kateari egindako adierazpenetan salatu duenez, "Trump da gertatzen ari den guztiaren arduraduna". Gorrotoa eta beldurra zabaltzea leporatu dizkio, eta suzko armen erabilera "kontrolatzeko" neurriak eskatu ditu senatari demokratak.


Murrizketak kritikatu dituzte NaBaik, Bilduk eta UGTk

Hezkuntza publikoaren aldeko apustua egin dezala eskatu diote Nafarroako Gobernuari UGT, Bildu eta NaBaik

Nafarroa Baik, Bilduk eta UGTk legegintzaldia hasi zenetik Nafarroako Gobernuak hezkuntzan egindako murrizketak salatu dituzte. Hiru taldeek adierazi dute hezkuntza publikoa mantentzeko, garatzeko eta hornitzeko «oinarrizkoa» dela baliabideak bermatzea, eta murrizketak gelditzeko eskatu dute. Nafarroako Gobernuaren jarrera ezbaian jarri dute UGTk eta Bilduk, diru gutxitzeak «sindikatuei eta hezkuntzako erakundeei jakinarazi gabe» egin dituztela azpimarratuz. Bilduk jakinarazi duenez, murrizketa horiek zuzenean eraginen die eskolen antolaketa lanei ikasturte hasieran.

Aitziber Sarasola Bilduko parlamentariak prentsaurreko batean atzo nabarmendu zuen Nafarroako Gobernuak «modu eskasa» duela lan egiteko. Izan ere, aurreko astean gobernuak DBH Derrigorrezko Bigarren Hezkuntzarako 250 lanpostu inguru gutxiago eskaini zituen. «Nafarroako Gobernua ezkutuko lan erregulazio espedientea egiten ari da», adierazi du Sarasolak.

Hezkuntzako aurrekontua ez dela nahikoa igo gaineratu du Bilduko ordezkariak. «Talde kopurua %9 igo da, eta aurrekontua, %1,86 bertzerik ez». Horregatik, Bilduk mozio bat aurkeztu du parlamentuan. Hartan, Nafarroako Gobernuari eskatu dio hezkuntza publikoaren alde egiteko, eta haren jarraipena bermatzeko.

«Pribatuaren alde»

Nafarroa Baik, bertzalde, ohar baten bidez salatu du UPNk eta PSNk «hezkuntza pribatuaren aldeko apustua» egin dutela. Nekane Perez NaBaiko parlamentariak Nafarroako hezkuntza kontseilariari, Jose Iribasi, hurrengo bilkuran erantzuteko galdera bat egin dio. Horren bidez, NaBaik jakin nahi du gobernuak zenbat aurreztu duen hezkuntzako lanpostuak murriztuta.

UGTko FETE Irakaskuntza Langileen Federazioko idazkari nagusi Yolanda Salinasek ere murrizketa gehiagorik ez egiteko eskatu du. «Aurreko hezkuntza itunekin lortutako lorpenak berreskuratu beharra dago», adierazi du. Egoera konpontzeko politikarien konpromisoa eskatu du sindikatuak.

Nafarroako Gobernuak liburuen doakotasuna berriro aztertuko duela esanez eginiko iragarpenari buruz ere aritu dira Bildu eta NaBai. Itxura egitea egotzi dio NaBaik gobernuari: «Neurri oso sozialtzat saldu du gaia, gehien dutenei gehiago ordainaraziz». Hala ere, zergak igotzerakoan ez duela neurri bera jarraitzen kritikatu du.

Bilduk erran du berraztertzea onuragarria izan daitekeela. Hala ere, ohartarazi du «hezkuntzan murrizketa gehiago egiteko aitzakia» izan daitekeela.

Bakartxo Ruiz Bilduren Nafarroako Parlamentuko eledunak salatu du gobernuak osasun arloan egin dituen murrizketak. Marta Vera Osasun kontseilariaren izendapena «kasualitatea» ez dela adierazi du. «Kudeaketa ekonomikorako egokiagoa litzateke». Gainera, nabarmendu du kontseilaria oraindik ez dela agertu parlamentuan.

Osasun publikoaren alde egiteko eskatu dio Bilduk gobernuari: «Ez du irmo adierazi osasun sistema publiko eta unibertsalaren aldeko konpromisoa». Osasunbidean dauden arazoak konpontzeko, sindikatuekin lan saio bat egiteko eskatu du.


Santa Ageda bezperan, zita

Datorren asteazkenean, Santa Ageda bezperan, herriko plazan elkartuko dira goizuetarrak, koplak abesteko. Arratsaldeko 18:30etan jarri dute zita, eta azaldu dute, urrizmakilak prest dauzkatela, nahi dituzten guztientzat.


Gaurtik aurrera Beratza aldapa kalea trafikorako itxita egongo da

Artekale moldatzeko lanek aurrera jarraitzen dute, eta dagoeneko azken tarteari ekin diote. Lanak direla-eta, mediku-kontsultategia lekuz aldatuko da.

Artziniegako alde zaharra berriztatzeko prozesua aurrera doa. Artekalen apirilean hasitako lanak erritmo onean doaz eta dagoeneko azken zatia moldatzen ari dira. Laster, gainera, ondoan dagoen Beratza aldapa kalean ere makinak sartuko dira; hori dela eta, kale horretan trafikoa gaur goizean moztu egin da lanok amaitu bitartean.

Horrezaz gainera, lan hauek Goiko Plazako mediku-kontsultategiari ere eragingo diote, eta uztailaren 5etik aurrera zerbitzu hau Geltoki Plazan (lehengo futbol zelaia) ezarriko da, behin behinean.


Omenaldi bat, bost irabazle eta giro ederra San Pedroko herri triatloian

Parte hartzaileen talde argazkia

Emakumeetan Naiara Mayo, gizonetan Beñat Txino, eta taldeka Beñat Sisniega, Xabier Txintxurreta eta Ion Dominguez. Horiek Astarloza Taldeak atzo antolatutako San Pedroko Herri Triatloian izan ziren irabazleak. Eta omenaldi bat ere izan zen: Astarloza Taldeak Ion Odriozolari omenaldia egin zion sariak banatu aurretik, duela gutxi Gipuzkoako Erlojupeko Txapelketan irabazle izan delako txirrindulari sanpedrotarra. Baina ohorea eraman zutenen gainetik, giroa da nabarmentzekoa atzoko triatloian.

Azken urteetan barrutiko jaien atarikoa izaten da triatloia. Eta aurten, gainera, azken urteetako parte hartzerik handiena izan du. Horrekin pozik daude Astarloza Taldekoak, haien ustez probaren helburua goiz atsegina pasatzea delako, “helburua ondo pasatzea izan zuten guztiek, eta batez ere, disfrutatzea”.

Ondokoak izan ziren parte hartzaileak:

Banakako proban

Beñat Txino

Joserra Isasa

Julen Fernandez

Alberto Iñurrategi

Iban Cousillas Txipi

Iñigo Muguruza Mugu

Natxo Alejandro

Xabier Txasko

Mikel Salaberria Txala

Naiara Mayo

Asier Otaegi Xepote

Haimar Sukunza

Gonzalo Sukunza

Ekain Azkune

Xabier Carballo

Oihan Azkune

Mikel Astarloza

Maddi Sukunza

Taldekako proban

Beñat Sisniega-Xabi Txintxurreta-Ion Dominguez

Asier Rekalde-Begoña Elola-Jon Rekalde

Haritz Isasa-Alex Isasa-Luka Isasa

Ion Bravo-Beatriz Amilibia-Angel Ferrara


Pentsioen erreformaren aurka helegitea aurkeztu dute Konstituzionalean

Diputatuen Kongresuko zazpi alderdik egin dute bat helegitearekin. PSOEk eta UPyDk Amaiurri betoa jarri zioten, eta elkartasun keinu gisa ez zuten testua sinatu ERCk, BNGk, NaBaik eta Compromisek.

Diputatuen Kongresuko oposizioko hainbat alderdik helegitea aurkeztu dute gaur Auzitegi Konstituzionalean, Espainiako Gobernuak pentsioak izozteko hartutako erabakiaren kontra. Rajoyk adierazi zuen "ahal duenean" aplikatuko diela kontsumorako prezio indizearen (KPI) igoera pentsioei.

Alderdi Sozialistak, CiUk, Ezker Anitzak (IU-ICV-CHA), UPyDk eta EAJk egin dute bat helegitearekin. Hasiera batean, sinatzeko asmoa agertu zuten talde mistoko beste hainbat alderdik, baina PSOEk eta UPyDk "betoa" jarri zioten Amaiurri, eta, elkartasun keinu gisa, ERC, BNG, NaBai eta Compromis, akordiotik kanpo gelditu ziren.

140 diputatuk sinatu dute helegitea, eta Auzitegi Konstituzionalari eskatzen diote Gobernuak pentsioak izozteko hartutako erabakia Konstituzioaren aurkakotzat jotzeko, erabakia bertan behera uzteko eta pentsiodunei zor zaien dirua emateko.

Helegitea aurkeztu duten taldeek pentsiodunek erosteko ahalmena galdu dutela salatu dute. Horien ustez, neurria "bidegabea" da eta erretiratuek iraganean eskuratu zituzten eskubideak kolpatzen ditu.

Duela lau hilabete inguru, PSOE, IU, ICV eta Chunta Aragonesista alderdiek beste helegite bat aurkeztu zuten Auzitegi Konstituzionalean lan erreformaren aurka.

Pentsioen izoztea, "legez kanpokoa eta Konstituzioaren aurkakoa da"

Oposizioaren zati batek aurkeztuko duen helegite horretan irakur daitekeenez, pentsioen izoztea "legez kanpokoa eta Konstituzioaren kontrakoa da", legearen atzeraeraginezko aplikazioa baitakar berekin, eta hori "Konstituzioak debekatu egiten du".

Espainiako Diputatuen Kongresuak Auzitegi Konstituzionalean helegitea jartzeko 50 diputaturen sinadura beharrezkoa da. PSOE alderdiak soilik du berak bakarrik helegite bat aurkezteko ordezkari nahikoa. Sozialistek proposatu zuten helegitearen kontua, eta, ondoren, beste hainbat alderdik egin dute bat ekimenarekin.


Syrizak babestu egin du irailean ezohiko biltzarra deitzea

Alexis Tsiprasek proposatu du biltzarra, koalizioaren estrategia adosteko.

Syrizako Batzorde Zentralak babestu egin du irailean koalizioaren ezohiko biltzarra deitzeko Alexis Tsipras Greziako lehen ministroak egindako proposamena.

Koalizioaren buruek 12 ordu eman dituzte negoziatzen, barruan dagoen zatiketaren erakusle, baina azkenean oniritzia eman diote biltzarra irailean deitzeari.

Sektore kritikoak berehala egin nahi zuen biltzarra, Gobernuak nazioarteko hartzekodunekin negoziatzen jarraitu behar duen erabakitzeko, baina Tsiprasek irailerako utzi nahi zuen.

Panayotis Lafazanis Energia ministro ohi eta sektore kritokoaren bozeramaileak eurogunean jarraitzea “dogma” bihurtu izana egotzi dio lehen ministroari.

Tsipras: 'Ez zegoen B planik euroa uzteko'

Bestalde, Tsiprasek adierazi du ez zutela "B planik" euroa uzteko, eta alternatibek "larrialdi egoerari aurre egitea" zutela gaineratu du. Oposizioak Parlamentuan egindako galdera bati erantzunda esan ditu hitzok.

Azken egunetan, Yanis Varufakis ministro ohiak azaldu du bere B planak likidezia arazoei aurre egitea zuela helburu, eta ez Grezia eurogunetik ateratzea.


Ontziolen inguruko erabakia uztail amaierara arte atzeratuko dute.


«Erabakiaren bidean atzera bueltarik gabeko beste urrats bat egin dugu»

Igandean Diman eta Bakaikun eginiko herri galdeketekin pozik dago Gure Esku Dago. Parte hartzea nabarmendu du: %60tik gorakoa

Diman (Bizkaia) eta Bakaikun (Nafarroa) egindako herri galdeketekin «pozik» agertu da Gure Esku Dago dinamika. «Demokraziarantz pauso bat gehiago» dela adierazi du, eta azpimarratu du herri galdeketen «bideak» ez duela «atzera bueltarik».

Komunikabideetara bidalitako ohar batean, bi galdeketetan izandako parte hartzea nabarmendu du: %63,4koa Diman, eta %65,3koa Bakaikun. Orain arte eginiko galdeketen batezbestekoaren (%29,77) oso gainetik bietan. Botoei dagokienez, euskal estatu bat sortzearen aldekoak izan dira, nabarmen: Bakaikun bozkatzera joan direnen %80,4k egin dute euskal estatu «independente» baten alde, eta %13,4k aurka. Diman, %95,2k bozkatu dute euskal estatu «burujabe» baten alde; kontra, %1,3k. Gure Esku Dago dinamikaren arabera, «ikaragarriak» dira datuak.

Galdeketak festa giroan egin izana ere azpimarratu du herritar dinamikak: egun eta asteburu osoan ekitaldiak egin dituzte, eta bi herrietan izan dira datorren urtean galdeketak egitekoak diren hainbat herritako ordezkariak ere: Bakaikun, Nafarroako eta Gipuzkoako herrietakoak, eta Diman, Bizkaikoak eta Arabakoak. Gure Esku Dago-k espero du 38 herritan posible izan dena «hiru milioi biztanleko herri honetan» gauzatzea. Hala, gauza bera egiteko gonbita egin diete oraindik galdeketarako urratsik egin ez duten herriei: «Guk gure alea jarri dugu herri honen erabakitzeko eskubidearen ibilbidean. Tantaz tanta, botoz boto, erabakiko baitugu herri honen etorkizuna. Eta bide horretan lanean jarraituko dugu».

2019ra arteko bide orria

Gure Esku Dago dinamikaren hurrengo ekitaldia abenduaren 17an izango da: 2019ra arteko bide orria aurkeztuko du, Iruñean, eta han esango du galdeketa gehiago sustatzeko asmoa daukala: ehundik gora, orain arteko aurreikuspenen arabera.

Azkenengo bi urteetan 38 egin dira eta 2017rako iragarrita daude 111. Horiek denak kontuan hartuta, datorren udarako, gutxienez, 149 udalerritan egon daitezke galdeketak eginda, Euskal Herriko 686 udalerrietako %21etan; herritarren %20 bizi dira herri horietan, denera: 649.948 biztanle.

Orain arteko 38 galdeketetatik 32 izan dira Gipuzkoan, —Azpeitian, eta Goierriko eta Debagoieneko eskualdeetan—hiru Bizkaian —Arrankudiagan, Ispasterren eta Diman—, bi Nafarroan —Etxarri Aranatzen eta Bakaikun—, eta bat Araban —Aramaion—.

Datorren urtera begira, larunbatean, topaketa jendetsu bat egin zuten Zarautzen, eta galdera adostu zuten: «Nahi al duzu euskal estatu burujabe bateko herritar izan?». Zarahitz izeneko dinamika abiatu dute galdeketa prestatzeko, eta hiru fasetan zehaztu dute egin beharreko bidea. Sinadura bilketa egingo dute aurrena; jarritako helburuak betez gero, galdeketara deituko dute ondoren; eta, azkeneko fasean, galdeketa bera. Besteak beste, sinadurak biltzen ari dira Leioan (Bizkaia) eta Tolosaldean (Gipuzkoa), eta galdera erabakitzen Oiartzualdeko herrietan (Gipuzkoa), adibidez.


Erretratuaren teknikan trebatzeko New Yorkera

Horixe egin du udan Isabel Garcia irurtzundarrak; galeria batean erakutsi du ere.

Garila guztia New Yorken eman du Isabel Garciak (Isabel G Irurzun izen artistikoa). Margolari irurtzundarra erretratugintzan trebatzen eman du udako hilabete hori. The Art Students League eta Grand Central Atelier ikasteetxeetako hainbat ikastaroetan izan zen bere erretratugintza teknika hobetzen. Horretarako hainbat irakaslerekin izan zen. Gainera, margolariak bere lana erakusteko aukera izan zuen. Manhattan JMC Custom Framing Inc. galerian New Yorken eta bere estudioan egindako erretratuak jarri zituen ikusgai bi astez Isabel G Iruzunek.

Egun Atarrabian bizi den margolariak bere burua autodidaktatzat du. Catalina de Oscarizen arte eskolan hasi zen trebatzen. Ondoren Salvador Beunza, Juan Jose Aquerreta, Antonio Lopez eta Mikel Esparza margolariekin trebatu da. Irurtzundarrak Diario de Noticias egunkariari azaldu zionez, azken horrek sartu zion erretratuaren harra. Isabel G Iruzun ere haur eta helduen irakaslea bada. 17 urteko eskarmentua du eta eskolak bere estudioan eta Irurtzunen ematen ditu.


“Zaleen aupadak asko lagundu zigun eta hurrengo partidu bietan ere behar dugu hauspo hori”

Iurretako futbol taldeak bere historiako partidurik garrantzitsuena jokatuko du domekan, 17:00etan, Larrakozelaian. Ohorezko Mailatik Hirugarren Mailara igotzeko fasean Gipuzkoako Ordizia taldearen kontra jokatuko du. Horren ostean, ligaxkako beste partidu bat geratuko zaio, hurrengo asteburuan, Araban. Ander Zenitagoia (Durango, 1987) taldeko kapitainak jokalariek bizi duten ilusioa azpimarratu du.

Zer dakizue igoera faseko aurkariei buruz?

Ez dugu askorik jakin. Baina abantailatxo bat izan dugu. Igoera faseko lehenengo partidua elkarren kontra jokatu zuten joan zen asteburuan eta horrek biei jarraipena egiteko eta eurei buruz gehiago jakiteko aukera eskaini digu.

Igoera fase arraroa duzue. Dena ez dago zuen esku. Baliteke zuen ahaleginak ezertarako balio ez izatea Bigarren B Mailako euskal talderen bat igotzen ez bada.

Lehenengo geratu gaitezke eta igo ez, edo hirugarren geratu eta igo. Horrela da, bai. Guk gure lana egingo dugu eta Hirugarren Mailako talderen batek lagunduko digun konfiantza dugu.

Durangoko Kulturala da talde horietako bat. Iurretako talde bat Durangoko beste bat animatzen. Benetan kuriosoa.

Bai, ezta? Conquenseren kontrako kanporaketan, han jokatu zuten partidua internet bidez zuzenean jarraitu genuen, emaitza hark eragiten zigulako. Tira, azkenean lagunak ditugu han. Nik neuk lehengusu bat ere bai, Ekain Zenitagoia.

Baliteke zuek igotzea eta Kulturala ez. Aukera hori posible da. Badakizu horrek zer ekarriko lukeen, ezta?

Iurretakoren eta Durangoko Kulturalaren arteko derbia Hirugarren Mailan. Badakigu, bai. Polita litzateke. Horrelako derbiak motibagarriak dira beti. Baina, momentuz, eurek igotzea espero dugu.

Sondikan jokatu zenuten ligako azken partidura autobus bete zale joan zen. Kotxez ere bai batzuk. Zaleen berotasuna sentitzen duzue?

Sondikakoa ikusgarria izan zen. Taldeko asko gazteak dira, urduri zeuden, eta zaleen aupada horrek asko lagundu zigun. Geratzen zaizkigun partidu bietan ere behar dugu hauspo hori. Zaleen berotasuna zoragarria litzateke, konfiantza itzela emango ligukeelako eta edozein lorpen denok elkarregaz ospatzeko aukera eskainiko

ligukeelako.

Nork esango zizuen urte hasieran Iurretakoren historiako denboraldirik onenaren atarian egongo zinetela.

Urte hasieran beti izaten dugu onenekin ibiltzeko asmoa, Ohorezko Mailan gabiltzan sei urteetan horrelaxe gertatu da eta. Aurten ere jakin dugu talde ona geneukala, baina ez genekien seguru gure sabaia non zegoen. Zorionez, aurtengoa inoizko urterik onena izan da eta ilusio handiagaz gaude.

Zelan laburbilduko zenuke zuen ligako jarduna?

Hasieran, hamabost bat partidutan galdu barik egon ginen eta horietako hamaika irabazi genituen. Segidan, bolada txar bat izan genuen. Sei-zazpi bat partidutan ez genuen irabazi, eta lidertza galdu genuen. Partidu horiek ondoren bideoan ikusita, ez genuen gure burua hain txarto ikusten. Berdin jokatuta, aurretik emaitza onak atera genituen. Sarritan ez da erraza horrelako boladen arrazoiak jakitea. Talde gaztea dugu eta, beharbada, esperientzia falta ordainduko genuen. Azken txanpan berriro partiduak irabazten hasi ginen eta gol asko sartuta, gainera. Azkenean, 52 gol sartu ditugu, inoiz baino gehiago.

Goleatzaileen zerrenda ikusita, ez dago bereziki nabarmentzen den inor.

Gure aurrelariak, goleatzaile petoak baino, mugikortasuna dutenak eta langileak dira. Golak banatuta egon dira aurten. Horrek alde positibo bat du: denok garela gai golak sartzeko eta ez dugula jokalari batekiko menpekotasunik.

Kapitainak zer ekarpen egin dio golen zakuari?

Lau bakarrik sartu ditut.

Bakarrik diozu? Erdilari batentzat kopuru polita da. Area zapaltzen duen horietakoa zara?

Lehenago, gehiagotan heltzen nintzen gora, baina adinagaz gero eta atzerago joan naiz zelaian (barrez). Baina, tira, saiatzen gara. Gol bat penalti bidez izan da, baina, gainerakoak, atzetik helduta.

Jon Gurutz Vazquez entrenatzaileak zer pisu du taldearen lorpenetan?

Handia. Oso profesionala da, asko aztertzen du dena eta horrek eragina du gugan eta gure errendimenduan. Urte askoan dabil taldean eta Bigarren Erregionaletik Ohorezko Mailara eraman du.


Sinadura bilketa gaur arte, eta bilera kultur etxean

Hamabost egunetan 1.300 sinadura jasota, gaur arte luzatu zuen firma bilketa A3 Orain! taldeak: «datu pozgarriak dira, lanera gonbidatzen dutenak eta ilusioa pizten dutenak. Zorionak sinatu duzuenoi, eta dendari eta tabernarei, bilketa ahalbidetu duzuelako. Eta nola ez, gainontzekoak animatu sinatzera. Gero eta sinadura gehiago, A3 gertuago», aldarrikatu du taldeak.

Bilera, gaur iluntzean

Aurreko ostegunean egin zuen bilera taldeak, eta gaur jarri dute zita berri bat. Iluntzeko 19:00etan izango da, kultur etxean. Aldarrikapen pegatinak ere ari dira jartzen, herrian zehar.

Mozioa, hurrengo Plenoan

Mozio bat ere prestatu dute, hurrengo Plenoan aurkeztuko dutena, eta testu bat ere onartu zuten aurreko bileran, Udaleko alderdi guztiekin eta alkatetzarekin hitz egiteko.


Gizaki salerosketaren inguruko hitzaldia izango da etzi Ulpiano Etxean

Esplotazio Sexualaren eta Pertsonen Salerosketaren aurkako Munduko Egunari lotuta, gizakien salerosketaren inguruko hitzaldia antolatu du Elan-Euskadik etzirako. Arabako Ikerketa Kriminalaren zerbitzuko komisario Joseba Iñaki Arteaga eta Ikerketa Kriminaleko eta Polizia Judizialeko atal nagusiko pertsonen aurkako delituen arloko buru Hugo Carlos Prieto izango dira bertan. 19:00etan hasiko da hizketaldia, eta gazteleraz izango dela jakinarazi dute Elan-Euskaditik.


May: «EBtik ateratzeko data oraindik ere Komunen Ganberaren erabakia da»

Erresuma Batuko lehen ministroa diputatuei mintzatu zaie, «eginbide nazionala» bete dezaten. 'Brexit'-a urriaren 31ra atzeratzea onartu du Londresek.


Zurekin, baina zu gabe

Urteetan elkarrizketa eta akordiorako prestasuna agertu diote elkarri EAJk eta PSE-EEk. Elkar ulertze garrantzitsuenak 1986tik 1998ra izan ziren, gobernu koalizioekin. Ados jartzeko prest ageri dira gaur egun ere.

Joan den osteguneko politika orokorreko bilkuran, PSEri keinua egin zion Urkullu lehendakariak, bien arteko akordioan sinesten duela adierazita, aurrekontuetatik harago itun garrantzitsuenak sozialistekin hitzartu nahi dituela argi utzita. Jeltzaleen eta sozialisten arteko elkar ulertzearen adierazle argia izan ziren hitzok. Izan ere, urteetan akordioetarako joera izan dute biek, adostasunerako eskua luzatu diote elkarri, unean uneko gobernuari egonkortasuna emanez. Gorabeheratsua ere izan da EAJren eta PSEren arteko harremana; liskartsua ere bai. Mokoka ibili dira bi alderdiak sarritan, baina argi utzi dute bata bestearen beharra ere badutela.

Joan den urteko irailean, EAJren eta PSEren arteko akordioa sinatu zenean, adierazpen esanguratsuak egin zituen Urkulluk itun horren esanahia azaltzeko. Sozialisten eta jeltzaleen arteko ekar ulertzearen garrantzia nabarmendu nahi izan zuen, adostutakoari «kutsu historikoari» emanez. Eta bi alderdiek 80ko eta 90eko hamarkadetan izandako elkar ulertzea gogoratu zuen ondoren: «Hamabost urtez proiektu bera partekatu genuen, autogobernuaren eta ekonomiaren susperraldia defendatzeko, eta elkarrekiko konplizitatea landu genuen».

Izan ere, EAJk eta PSEk elkarrekiko dioten leialtasuna aspaldikoa da, eta elkar ulertzerako duten prestasunak sustrai sakonak ditu. Adostasun handiena 1986an erdietsi zuten, Jose Antonio Ardanza lehendakari jeltzalearen eskutik gobernu koalizioa osatu zutenean. Txiki Benegas zen PSEko burua, eta jeltzaleen eta sozialisten arteko lankidetza horrek hamahiru urte iraun zuen. Ardanzaren bigarren eta hirugarren legealdira luzatu zen gobernu akordio hori, baina liskar eta desadostasunik ere izan zen bi alderdien artean, eta haustura 1998an etorri zen.

Juan Jose Ibarretxe Ajuria Enera iritsi zenean are gehiago tenkatu ziren EAJren eta PSEren arteko harremanak, hozteraino. 1998an, Ibarretxek abertzaleen arteko lankidetzaren bidea jorratzen hasteak sozialistak gehiago urrundu zituen, eta euskal politika bi frontetan banatuta geratu zen. 2009an Patxi Lopez sozialistak lehendakaritza eskuratu zuenean, are gehiago korapilatu zen bien arteko hartu emana.

Baina giro tirabiratsu horretan ere elkarri egin zizkioten keinuak. Izan ere, ados jartzeko gai izan ziren bi alderdiak, akordio garrantzitsuak erdietsita. Horien artean dago urte horretan Hamaikabat (H1) alderdiarekin batera erakundeen «egonkortasuna» xede zuen ituna lortu izana. Eusko Jaurlaritzaren, Foru Aldundien eta udalen aurrekontuak onartzeko akordioa izan zen hura. Garai horretan, PSE-PP ituna indarrean egotea ez zen oztopo izan jeltzaleak eta sozialistak tamainako akordioa erdiesteko.

Bestelako akordioak ere izan ziren Lopezen agintaldian: besteak beste, Bakerako Hezkuntza Plana adostu zuten 2010ean. Bi hilabetez negoziatzen aritu ostean, akordioa lortu zuten PSE-EEk eta EAJk. Hasieratik zaila zirudien akordio global bat lortzea, bi alderdiek zituzten proposamenen filosofiek zerikusi txikia zutelako elkarrekin, baina ados jartzea lortu lortu zuten.

Urkulluren gobernuak ere izan du PSEren babesa bere politikak aurrera eramateko. Gutxiengoan egonda, legealdiaren hasieratik oposizioarekin akordioak lortzera behartuta egon da lehendakaria, eta babes bila sozialistengana jo du bereziki. «Lehentasunezko bazkide» izan dira sozialistak legealdiaren hasieratik: haiekin lortu zuen agintaldiko lehen akordio handia egoera ekonomikoa, zerga erreforma eta arkitektura instituzionalaren inguruan, eta akordio horrek, halaber, aurtengo aurrekontuei babesa emateko bide eman zuen. Elkar ulertzea Kutxabankera ere eraman dute bi alderdiek, aurtengo ekainean lortutako akordioarekin. Aurrerantzean Kutxabanki dagokion gaietan eskuz esku joatea hitzartu dute horrela.


Basusarrin agertu zen berriz espekulazioaren aurpegia

Basusarrin laborantzarako 3,5 hektarea lur 4,8 milioi eurotan salgai zirela salatu zuen ELBk iaz. "Etxebizitza arloko eragileek eta diruak hiri inguruetan duten boterea eta laborariek bizitzeko dituzten zailtasunak islatzen zituen kasu horrek", sindikatuaren ustez. Azkenean, jabeak salmentatik kendu zuen.


Zenbat De Miguel daude?

Tamainako matazarik ez da sortzen hura harilkatzen laguntzen duen sistemarik gabe. De Miguel auzian izenak epaitu omen dira, eta neur dezala nahi duenak matazaren tamaina izen horiei jarritako zigorretan, baina auzitan jarri dena —beharko litzatekeena— sistema oso bat da. Batzuek «legez kanpoko sarea» deitu diote —epaiak ere halaxe dio— eta beste batzuek laster egin diote ihes horri, esanez haiek ez dituztela baliatu sare horrek legez kanpo lortutakoak. Kontuan izan gabe ez legokeela sarerik haren sorrera baliatuko ez lukeen sistemarik gabe. Ustel kiratsa sartzeko zirrikiturik ez, horiek sartzeko eta sortzeko aukerarik eman eta sortu gabe.

Mesede, eskari, truke eta inpunitate jardun oso bat jarri behar da auzitan. Urteen poderioz eraikia, eta atzean beti irabazlearen babesa izateak ematen duen lasaitasunez, zigorgabetasunez eta gehiegikeriez josia —publikoak diren tokietan eta publikoak diren mezu elektroniko, kontu eta barrunbeetatik modu nabarmenean eta ezkutatzeko batere beharrik gabe arituz—. Sare bat bai, baina sistema jakin batek eta aritzeko modu jakin batek baimendua. Inpunitate eta zigorgabetasun jardun hori izan baita -keria guztien sorburua. Deitu agintekeria, deitu boterekeria, deitu gizonkeria... Emakumezko baten salaketak atera zuen auzia argitara (Ainhoa Alberdi enpresariak), eta ez ahaztu De Miguelek berak salaketa jarri zuen emakumezkoaren aitari —EAJko militante ezaguna bera— bazkari baten bueltan eta ohartarazpen modura esan ziona: «Zure alabak nahaspila handi samar batean sartu behar nau». Eta egin kontu auzipetu nagusiak absolbitu egin dituztela azkenean hertsatze delitutik.

Eta esan(go) dute pertsona gutxi batzuen jarduna izan dela, jeltzaleen «balio etikoen» aurka aritu zirela, eta «beren interesen alde». Eta esan(go) dute neurriak garaiz hartu zituztela haiek: alderdiaren karnetak kendu, bakartu, albo batera utzi... Eta eskatu(ko) diote barkamena «euskal gizarteari». Eta esan(go) dute haiek ez zirela sareaz baliatu, esan gabe sarea haien sistemaz baliatu zela. Egitura oso batez. Urteetan jositako matazaz, hari mutur bati tira egin eta oraindik gehiago kiribiltzen den horretaz. Batzuek gustura onartu eta besteek ez dutela eman dioten horretaz. Alegia, babesaz.

Galdera ez baita zenbat urtekoak diren De Miguel auziko zigorrak. Galdera baita zenbat De Miguel dauden sistema horretan.


Garaipenak bueltan dira

Zurt Taberna ISBk denboraldiko bederatzigarren garaipena lortu du DPI Cambiori 63 eta 59 irabazi eta gero.

Argazkia: Iraurgi SB

Nesken Lehenengo Maila. Behin aurreneko postuetako aurkari gogorrak pasa eta “bere ligako” aurkariei berriz aurre egiten hasita, garaipenak bueltan dira Zurt Taberna ISBrentzat. Gainera, DPI Cambiori irabaztea lortu zuten, beraiek baino garaipen bat gehiago zutena eta normalean gainera Azkoitian irabazle irten ohi den taldea. Dagoeneko bederatzigarren garaipena batu dute honenbestez Iraurgikoek eta ikusita denboraldia amaitzeko gelditzen zaizkien hiru neurketak, ez dute zifra horretan gelditu nahi.

Bederatzigarrena lortzea baina askotxo kosta zitzaien. Izan ere, kanpotarrak oso gogor hasi zuten neurketa. Hiru eraso eta hiru hiruko jarraian. Zurtekoek ez zekiten nola gelditu donostiarren eraso jokoa eta segituan 12 puntu goitik jarri ziren DPI Cambiokoak. Laurden amaierarako Zurtekoak esnatzen hasi ziren eta ordura arte izandako arazoak konpontzen hasi ziren gutxika-gutxika. Hala ere, 8 puntu goitik amaitu zuten kanpotarrek. Etxekoek baina, kanpotarren lehen kolpeari aurre egiteko kapaz zirela erakutsi nahi zuten eta defentsa gogortuz eta erasoan, baloiak zona barrura sartuz, aldeak murrizten hasi ziren. Atsedenaldira bi puntu azpitik bakarrik iritsi ziren, bizi-bizi zeudela erakutsita: 29-31.

Atsedenalditik bueltan garbi gelditu zen bi taldeen arteko parekotasuna. Donostiarrak zonakako defentsan jarri ziren eta etxekoek arazoak izan zituzten uztairako bidea aurkitzeko. Baina beste uztaian ere Zurtekoek sekulako defentsa erakutsi zuten eta kontrarioei saskiratze errazik lortzen ez zieten utzi. Laurdena amaitzeko bi minutu faltan kanpotik asmatzen hasi ziren etxekoak eta hiru hiruko jarraian lortuta, hiruko abantaila zuela heldu zen azken laurdenera Zurt Taberna ISB. Beraz, azken minutuetan erabaki zen guztia. Zurtekoek aurre hartu eta gero ez zioten abantaila hori galtzeko asmorik eta oso serio jokatuaz markagailua kudeatzen jakin izan zuten. Ez hori bakarrik aldea zabaltzen ere hasi ziren, zazpi puntura iritsi arte. Baina dena kontrolpean zegoela zirudienean, zoritxarrez, Itsaso Astigarragaren lesioa etorri zen eta donostiarrek egoera hori aprobetxatu zuten bi hiruko jarraian lortuta puntu batera gerturatzeko. Baina burua hotz eduki zuten azken minutuan etxekoek eta jaurtiketa libreak asmatuaz, garaipena etxean utzi zuten.

Saskiratzaileak: (12-20/17-11/16-11/18-17)

ZURT TABERNA ISB: Garazi (17), Berezi (3), Ainhoa, Irati (2), Maialen, Intza (13), Itsasne (12), Maite (6), Maitane (7), Itsaso (3), Aitziber


Ibargaingo piano ikasleek kontzertua emango dute bihar arratsean

Oiartzungo Ibargain Musika Eskolako 24 piano ikaslek kontzertua emango dute bihar arratsean. 19:30ean izango da emanaldia, udaletxeko areto nagusian.

Gazteak dira bihar taula gainera igoko diren piano jotzaile guztiak, Ibargaingo kideek zehaztu dutenez: «Gazteenak bederatzi urte ditu, eta zaharrenak hamasei».

Hain gazteak izanik, lehenengotariko kontzertua dute biharkoa, eta hiru helburu dituzte emanaldiarekin: «Andoaingo Piano Jaialdian eskainiko dutena, aurrez hemen, etxean —Oiartzunen— eskaintzea; publiko aurrean jotzen ikastea, eta benetako isats piano batean jotzea». Herritarrak saiora animatu dituzte.


Eta jaietan…zer? Ezetza beti da ezetz!

Uda erdia pasatu da eta hainbat tokitako festaz gozatzeko aukera izan ondoren, laster, gure herriko festak gozatzea tokatuko zaigu.

Festak direla eta, uda hasieran, NIK ERE! Jai parekideen alde! Kanpaina hasi zuen lana, familia eta bizitza pertsonala bateragarri egitea xede duen Altsasuko III. Itunak. Helburua emakume eta gizonek festetan gozatzeko aukera berberak izatea zen. Aholku batzuez lagunduta, jai parekide eta erantzunkideez gozatzera gonbidatzen zituen herritarrak.

Festa giroarekin jarraituz, emakumeenganako eraso sexualen prebentziorako eta herritarrak sentsibilizatzeko, Altsasuko Udalak bat egin du Nafarroako Familia eta Berdintasunerako Institutuaren ETA JAIETAN…ZER? Jaietan berdintasunaren aldeko Udalak kanpainarekin. Leloa, hauxe: EZETZA BETI DA EZETZ. JAIETAN ERRESPETUZ BIZI GARA. Honekin batera doan irudia festetako egitarauan agertuko da eta herrian barna kartelak jarriko dira.

Emakumeenganako errespetuan oinarritutako kanpaina da. Hitzezko erasoak, abusu fisiko arinak eta sexu bortxaketak ahalbidetzen dituzten jokaerak gainditu behar dituzte mutil eta gizonek. Bestalde, guztion ardura da denok festaz gozatzea. Horregatik, neska, mutil, emakume nahiz gizona izan, holako jokaera eta jarreren aurrean ez zaitez isildu, gaitzetsi eta salatu baizik, festak ez direlako emakumeenganako eraso sexistak justifikatzeko aitzakia.

Gogoratu nahi dugu ere, askotan, eraso sexualak pertsona ezagunengandik etortzen direla. Ezaguna nahiz ezezaguna izan, gogorik ez baduzu, EZETZ ESAN. Ez duzu inolako jokabide sexualik jasan behar zure borondatearen kontra. Eta ez uste errudun zarenik EZETZ ESATEAGATIK, ez eta sexu harremana izatera behartzen bazaituzte ere, nahiz eta zuk EZETZ ESAN.

Bestalde, Udaltzaingoak 24 orduko zerbitzua eskainiko du festetan, telefonoz, eraso sexual baten aurrean deitu ahal izateko: 636458016.

ERASORIK GABEKO JAI PAREKIDE ETA ERANTZUNKIDEEZ GOZATU!


Auzo-konposta egiteko hiru postu berri, astelehenetik

Hondakin organikoak konpost bihurtzeko 35 auzo-konpostatze gune ireki ditu dagoeneko Hernaniko Udalak. Aste honetan, Galarretan eta Antziolan jarri du bana, eta astelehenean Madalena plazan jarriko du beste bat.

Galarretan, 20 bat familia

Etxean sortzen dituzten hondakin organikoak konpostatzeko 20 bat familiek eman zuten izena Galarretan, eta aste honetatik aurrera, ordutegirik gabe egin ahal izango dute.

Ondoren, Udala bera arduratzen da hondakin horien tratamenduaz, eta prozesua amaituta, bizilagunen eskura uzten du sortzen den konposta, baratzetan edo lorategietan erabili dezaten.

Auzo konposta egiten duten familiek tasa gutxiago ordaintzen dituzte.

Guztira, 650 familia

2013an jarri zuen martxan Udalak, auzo-konposterako sistema, eta dagoeneko, 35 gune jarri dira herriko hainbat eta hainbat puntutan.

Horietan konposta egiten duten familiak, berriz, 650 inguru dira. «Sistema honi esker, hondakin organikoen tratamendua merkeagoa izaten da», azaldu du Udalak.

Hondakinen tasetan hobaria

Hain zuzen, sistema «merkeagoa» delako eta «parte hartzen duten familia horien konpromisoa saritzeko», Udalak onartu zuen auzo-konposta egiten duten familiek hondakinen tasetan %40ko hobaria izatea.

GUZTIRA, 35 GUNE

Txantxilla auzoan, 2.

Oartzu auzoan.

Atzieta kalean, 3.

Lizeaga auzoan, 3.

Gartzia Goldaraz auzoan.

Gabriel Zelaia eskolan.

Etxeberria auzoan, 2.

Bestizan.

Sagastialde auzoan.

Montebideo auzoan.

Gabriel Zelaia plazan, 2.

Antziola-Iturmendin, 3.

Galarretan.

Sorgintxulo auzoan.

Traspakar-Nere Bordan.

Latsunbeberri auzoan, 2.

Argarainen.

Bidebieta plazan.

Agustindarren plazan.

Zinkoenean.

Elizatxon auzoan.

Karabel auzoan, 2.

Zikuñaga auzoan, 2.


Bi antzezlan eskainiko dituzte igandean Getariako Gaztetxean

Zapatak antzerki musikatua eta Eltxoak antzezlana ikusteko aukera izango da igandean, Getariako Gaztetxean. Lehen lana, Ainhoa Alberdi aktore zarauztarrak antzeztuko du, Jurdana Otxoak musikatzen dute bitartean. Eltxoak antzezlanean, berriz, Amaia Irazabal izango da protagonista. Emanaldia 19:00etan hasiko da, eta sarrerak 3 euro balioko du.


Melania Trumpen hitzaldia, Michelle Obamak 2008an egindakoaren berdina

Trumpen emaztea izan da, bart, Clevelandeko izar nagusia, baina bere diskurtsoak hautsak harrotu ditu, Obamaren emazteak orain zortzi urte esandakoak hitzez hitz errepikatu dituelako.

Melania Trumpek Alderdi Errepublikanoaren konbentzioan, Clevelanden, bart, eskaini duen hitzaldia zeresana ematen ari da mundu osoko komunikabideetan, Michelle Obamak 2008an egindako hitzaldiaren oso antzekoa izan delako; esaldi batzuk berdin-berdinak dira, hitzez hitz.

Txaloz hartu dute Donald Trump hautagai errepublikanoaren emaztea bertan bildutako ehunka lagunek. Hitz egiten hasi orduko, Michelle Obamak Alderdi Demokrataren Konbentzioan orain zortzi urte esandakoak ekarri dituzte gogora adituek, eta edukia berbera dela baieztatu dute.

Jugoslavia zaharrean jaiotako modelo ohiak bere haurtzaroko bizipenak nabarmendu ditu. "Nire gurasoek oso gaztetan erakutsi zidaten gogor lan egin behar dela bizitzan nahi duzuna lortzeko, zure hitza sakratua dela, emandako hitza bete egin behar dela eta jendea errespetuz hartu behar dela", esan du.

Obamaren emazteak honakoa esan zuen 2008an: "Barackek eta biok balore berak jaso ditugu: gogor lan egin behar da bizitzan nahi dena lortzeko, zure hitza sakratua da eta emandako hitza bete egin behar da. Jendea duintasunez eta errespetuz hartu behar da".

Diskurtsoa berak idatzi duela esan du Melania Trumpek behin eta berriz, eta, besteak beste, bere aitaren lana eta balioa goratu ditu hitzaldian. "Nire aitaren zintzotasuna, errukia eta inteligentzia nigan eta nik familia eta herriarekin dudan maitasunean islatuta daude", esan du.

Amaren "zintzotasuna, errukia eta inteligentzia" bere bi alabengan islatuta ikusten zituela esan zuen Obamaren emazteak.

Diskurtsoa amaitu eta berehala etorri dira plagio salaketak sare sozialetan. Donald Trump hautagaiak, berriz, emaztearen lana goraipatu du: "Ohore bat izan da Melania nire emaztea aurkeztea. Bere diskurtsoa eta jokabidea izugarriak izan dira. Oso harro".

AEBko hedabide ia guztiek Michelle Obamaren hitzaldiarekin alderatu dute Melania Trumpena, eta bien arteko parekotasunak nabarmendu dituzte. CNN telebista-kateak "plagio" hitza erabili du hitzaldi horren berri emateko.


Eire-Bankoa xake txapelketak igande honetan hasiko du bere ibilia

Hamabosgarren urteurrena izango da aurtengoa, izen ematea irekita dago, igandera bitartean.


115 lagunek parte hartu dute Gizaburuagako II. BTT lasterketan

Inguruetako herrietakoak izan dira parte hartzaile gehienak, Lekeitiokoak, Markina-Xemeingoak eta Busturikoak, besteak beste. Basa zegoela eta, ibilbide bat aldatu zutenBizkai osotik etorritako 115 txirrindulari batu ziren joan den domekan, Gizaburuagan egin zen Eskolarteko II. BTT proban. Antolatzaileen esanetan, inguruetako herrietatik etorritakoak izan ziren asko eta asko; Lekeitiokoak, Markina-Xemeingoak, Ondarroakoak, Busturikoak… Denak ere, bizikletaz ibiltzeko gogo handiagaz joan ziren Gizaburuagara.Aurreikusitako kopurua baino gutxiago izan baziren ere, emaitzagaz oso gustura geratu dira proba antolatzen ibili diren Gizaburuagako Udaleko eta Lekeitialde Txirrindulari Elkarteko kideak, eta datorren urtera begira ere proba antolatzeko asmoa agertu dute; udaberri aldean izango da hirugarrena ere.Proba egitera animatu zirenek «ondo pasatzeko aukera paregabea» eduki zutela nabarmendu dute antolatzaileek. «Aurreko egunean euri asko egin zuen, eta, hortaz, prestatutako zirkuituan basa asko batu zen. Ez zen iazko beste egon, eta, beraz, gaztetxoek ondo pasatzeko aukera eduki zuten».AdinekaParte hartzaileek adineka banatuta egin zituzten probak, eta adinaren arabera, ibilbidearen luzera eta zailtasuna handitzen joan ziren. Txikienak udaletxe atzeko zelaian prestatutako zirkuituan ibili ziren bizikletan, eta nagusienak, ostera, bide horitik zehar ere igarotzen zen zirkuitua bete behar izan zuten.Basa asko batu zenez, 13 eta 14 urte bitartekoen ibilbidea zer edo zer moztu egin behar izan zuten; bestelakoan, beste ibilbideak bere horretan mantendu zituzten.Kirola egin eta parte hartzea bultzatzea dute helburu antolatzaileek; hori dela eta, denek izan zuten saria lasterketaren amaieran.


Cabezafuego y los Brutales taldeak kontzertua emango du eguenean

Kooltur Ostegunak ekimenaren barruan antolatu dute kontzertu hori, eta Arrasateko gaztetxean izango da azaroaren 6an, 22:00etan; bertan, Cabezafuegok Camina conmigo lan berria aurkeztuko du.

Iñigo Cabezafuego saltsa guztietan dabilen musikari iruindarra da. Mermaid, Black Lagun, Los Separatistas, Bizardunak edota Atom Rhumba taldeetako kide izan da, besteak beste, eta musikan ia 20 urteko ibilbidea egin ondoren, bere bakarkako lehen lana atera du.

Euskal Herriko rock eszenan oso ezaguna da Cabezafuego eta azken diskoa beste hainbat musikari ezagunekin grabatu du. Orain, hirukote formatuan aurkezten dihardu Camina conmigo lana, Los Brutales-ekin.


ARTAYORRAN: Sermonds, Hira, Anari, BAP…

Uda gero eta hurbilago, eta gure estudioan gero ta CD meta handiagoa; asteon heavytxo atera zaigu Sermonds, Hira, Hotzikara, Kartzarot, Anari… beste batzuen artean; Vinilo Tenpore atalean euskal rockak eman duen talde kuttunetako bat gogoratuko dugu: BAP! Bota atxurrreee!!!. (argazkia: Susana Riko).

https://www.bilbohiria.com/docs/podcast/artoyorran/150514artayorran.mp3

Deskargatu hemen


Pata Palo eta Monkiki Orga igoerako azkarrenak

Irurtzungo gazte talde batek antolatutako 11. orga igoeran 8 bikotek hartu zuten parte. Herritar asko bildu ziren Gernika Plazatik Kultur Etxera bitartean dagoen aldapa ikusgarrian, bikoteka jokatzen den orga igoeraz gozatzeko. Parte hartzaileek aldapa igo eta jaitsi behar zuten, tartean ginkana antzeko bat gaindituz - pasarela batzuetatik pasa, arraultza dozena bat eraman...-. Jakina, probak ongi betez gero segundoak irabazten ziren, eta gaizki eginaz gero, segundoak galdu. Batez ere eraman beharreko arraultzekin izan ziren arazoak, asko lurrera bota eta lurra irristakor geratu baitzen. Ondorioz orga eramaileek arazoak izan zituzten, eta esaterako, orga igoerako talde partehartzaile bat ikusleen kontra erori zen. Sailkapena Irabazleak Roberto Martil "Pata Palo" eta Iñaki Morillas "Monkiki" izan ziren (2:09), iazko txapeldun Francisco Javier Iriarte "Txape" eta Juan Felipe Lizarraga "Ipe"-ren aurretik sailkatuz (2:35). Hirugarrenak Josu eta Alfredo (2:55), laugarrenak Ruben eta Txape Txiki (2:55), bosgarrenak Oskar eta Mikel (3:11), seigarrenak Andoni eta Kepa (3:21) eta zazpigarrenak Alejandro eta Jesus (3:28) izan ziren. Jonatan eta Andonik proba utzi behar izan zuten. Talde guztiek kamisetak eta ardo sortak jaso zituzten. Bestalde, trofeoa eta ardo sortaz gain, irabazleek 100 euro jaso zituzten, bigarrenek 50 euro eta hirugarrenek 25 euro.


Ikerketaren kate-begiak

Orain dela gutxi kaleratutako albistea da MUBIL elektromugikortasunerako zentroak Tolosan izango duela behin behineko egoitza, behin betikoa Zubietan eraiki bitartean.

Ez dakit zer-nolako inpaktua izango duen enplegu sorreran energia metaketa eta mugikortasun elektrikoa ikertzeko azpiegitura honek, ezta gure eskualdeari zenbaterainoko diru sarrera edo kostua eragingo dion ere. Bateria ikertzaile naizen aldetik, esan gabe doa horrelako ekintzek zuzeneko eragin positiboa dutela nigan eta zutabegile gisa ere beta ematen didala gure inguruan baterien ikerketan dagoen balio-katearen inguruan idazteko.

Ez dakit zer-nolako inpaktua izango duen enplegu sorreran energia metaketa eta mugikortasun elektrikoa ikertzeko azpiegitura honek, ezta gure eskualdeari zenbaterainoko diru sarrera edo kostua eragingo dion ere.

Balio-katea, labur esanda, honako hau litzateke: oinarrizko ikerketatik, ideiatik, azken produkturaino doan segida. Has gaitezen hasieratik: kontzeptuen sorreratik. Edozein garapen zientifiko-teknikoren sorrera unibertsitatean gauzatu ohi da. Unibertsitatean ideiak egikaritu ote daitezkeen frogatzen da, hots, ikerketa fundamentala egiten da. Ideia horietako asko ezingo dira gauzatu; beste asko, hurrengo faseetan bideragarriak ez direla ikusiko da. Dena den, ideia bat produktu bihurtzeko lehen pausoa hemen emango da. Gainera, ikertzaileak ere formatzen dira, kontzeptuak barneratzeaz gain proiektu bat hasieratik bukaerara gauzatzen ikasten baitute. Baterien inguruan eta hauetan erabiltzen diren materialetan, esaterako, EHUk lantalde dezente dauzka, eta Mondragon Unibertsitateak elektronika kontuetan baterien kontrola gauzatu ahal izateko badu indarra.

Kontzeptu mailatik unibertsitatetik produktu mailara enpresara ezin izan ohi da pauso bakar batean iritsi. Gure trenak bi geltoki dauzka. Alde batetik, EAEn geroz eta indar handiagoa hartzen ari diren CIC zentroak daude. Ondoren, zentro teknologikoak leudeke.

Lehenak, ikerketa fundamentaletik gertuago daude; eta, bigarrenak, enpresatik gertuago kokatzen dira. CIC zentroetan unibertsitateko ideia eta materialen optimizazioa bilatzen dira. Erakunde mota honen adibide garbia da Miñaoko CIC Energigune. Bestalde, zentro teknologikoek galbahe lanak egiten dituzte industriarentzat: «Aizu, enpresa! Balio-katearen hasieratik datorren teknologia honekin dirua irabaz dezakezu», edo «Material hau interesgarria da egun merkatuan dagoenarekin alderatuta». Baterien inguruko ikerketa egiten duten zentro teknologien artean Tecnalia, Tekniker, Ikerlan edota, gaur egun nire lantokia den, CIDETEC aipa daitezke.

Azkenik, enpresak dauzkagu. Enpresen helburu nagusia garapen eta aurkikuntza berrien kontura etekin ekonomikoa lortzea da. Ez dut hau zentzu txar batean idazten, izan ere, balio-kate osoari eusteko behar diren diru sarreren zati handi bat eurek ematen baitute. Gainera, ezin dugu ahaztu ikerkuntzaren helburuetako bat gizartearen bizi-kalitatea hobetzea dela, eta helburu hau askotan produktu berrien merkaturatzearen bidez gauzatzen da. Enpresek I+G+i lantaldeak izaten dituzte, eta aurrez aurkeztutako zentro teknologiko, CIC edota unibertsitateekin etengabeko hartu-emana izaten dutenak. Baterien inguruko enpresei dagokienez, Cegasa gasteiztarra daukagu, baina hau hornitzen duten beste asko ere badaude inguruan.

Azkenik, ezinbestekoa da erakunde publikoek kate-begi bakoitza sustatzea balio-kate osoari eutsi ahal izateko. Badirudi baterien inguruko ikerketa kateak sendo jarraituko duela gurean datozen urteetan.


Positibo berririk ez Azpeitian, datuen azken eguneraketan

Hamasei dira pandemia hasi zenetik herrian baieztatu dituzten COVID-19arekin kutsatutako kasuak. Urola Kostan, berriz, bi positibo berri atzeman dituzte azken orduetan, bat Orion eta bestea Zarautzen.

Azken egunetako joera eten egin da, eta bi koronabirus kasu berri atzeman dituzte Urola Kostan azken orduetan. Eusko Jaurlaritzak argitaratutako datuen arabera, Zarautzen eta Orion hauteman dute kasu positibo berri bana. Azpeitian, aldiz, ez dute positibo berririk atzeman, bosgarren egunez jarraian; horrenbestez, hamasei dira pandemia hasi zenetik herrian baieztatu dituzten COVID-19arekin kutsatutako kasuak.

Eskualdean, berriz, kontaketa hasi zutenetik 261 positibo zenbatu dituzte: 143 izan dira kutsatuak Zarautzen, 48 Zumaian, hemeretzi Orion, hamazortzi Azkoitian, hamasei Azpeitian, bosna Getarian eta Zestoan, lau Aian eta hiru Aizarnazabalen.

Lurraldekako datuak

Lurraldekako datuetan arreta jarriz gero, Araban, Bizkaian eta Gipuzkoan 33 kasu positibo berri atzeman dituzte PCR testak eginda eta, guztira, 13.041 dira PCR testetan positibo eman dutenak. Hala ere, test azkarretan hautemandako positiboak ere kontuan hartzen badira, 16.959 dira kutsatuak. Dena dela, gaixoen %77 dagoeneko sendatu da, eta azken orduetan 321 lagunek jaso dute senda-agiria.

Koronabirusagatik hildakoen kopurua ere eguneratu du Eusko Jaurlaritzak; azken orduetan 19 izan dira hildakoak eta, guztira, 1.383 lagun zendu dira COVID-19aren eraginez Araban, Bizkaian eta Gipuzkoan.

Nafarroako Gobernuak ere plazaratu ditu datu eguneratuak, eta zehaztu du, kontaketa hasi zutenetik, 7.010 lagun kutsatu direla koronabirusarekin, eta 480 lagun hil direla.


Baskonia finalerdietan da, ofizioa eta Prigioniren maisutasunari esker

Arabarrek luzapenean makurrarazi zuten Gescrap, justu-justu; bizkaitarrak oporretan daude dagoeneko

Caja Laboralek lehen aukera baliatu du finalerdietako txartela lortzeko. Real Madrilek ere antzera egin zuen Banca Civicaren aurka, eta bien arteko finalerdia etzi hasiko da. Madrilen jokatuko dira lehen bi partidak (osteguna eta larunbata), eta Gasteizen hurrengo biak, laugarrena beharrezkoa balitz (asteartea 29, osteguna 31). Bosgarrena beharko balitz, ekainaren 2an jokatuko litzateke, Madrilen, larunbatez.

Derbiak garaile bat eta galtzaile bat utzi ditu. Garailea, jakina, Baskonia. Arabarrek partida erabakigarrietan duten ofizioak eta Prigioniren maisutasunak desorekatu zuten balantza. Bizkaiak irabazita zeukan partida galdu zuen Miribillan, eta aho zapore gazi-gozoarekin bukatu du sasoia. Baskoniaren pare aritu direla pentsatuz, baina 2-0ekoarekin eta oporretan, azken-laurdenetan. Seigarren postuak ez du Bilbo aldean zegoen aurreikuspena bete, ezta gutxiagorik ere, eta Euroligako parte hartzeak eragindako zehar kalteen inguruko hausnarketa sakona egin beharko dute klubean.

Galderak asko dira, eta erantzunak, gutxi. Balantzea ilun samarra izan da, eta etorkizunean ere laino beltzak agertzen dira. Aldaketa soinua sumatzen da Bilbon, Jacksonek, D'Or Fischerrek eta Blumsek ez dutelako taldean jarraituko. Banicek ere ez, agian. Makulu asko dira.


Autoei itxita egongo da Larrotegi

Gaur hasiko dira Larrotegi auzoko konponketa lanak. Euren inguruan, segurtasun neurri ezberdinak hartu ditu Lekeitioko Udalak. Alde batetik, autoak ezingo dira eremu horretan sartu gaurtik aurrera. Bestetik, Larrotegiko igogailua eta bere ondoko eskailerak itxita egongo dira. Zabalik mantenduko dira soilik, Letraukuatik Larrotegiko etxeetara doazen eskailerak, baina hauek, auzotarrentzat izango dira soilik. Aste honetan, oraindik, Eskola, Haur Eskola, Futbol Zelaira eta Atletismo Pistara joateko espaloia zabalik egongo da baina Azaroaren 12tik aurrera, espaloi hau be itxi egingo dute. Ordundik aurrera, Iturriotzeko ikastetxea egokituko da Eskolara, Haur Eskolara, Musika Eskola, Futbol zelaira eta Atletismo pistara heltzeko.


Eguenean egingo dute azken maskaren banaketa

Herritarren artean banatu behar zituen maskara gehienak emanda ditu Udalak, baina eguenean berriz jarriko dute postua plazan falta direnak banatzeko; azken aukera izango da. Plazan egongo dira banaketa egiten, 12:30etik 14:30era. Udako zaintza zerbitzuko umeek eta begiraleek ere jasoko dute bana.


Nafarroako Gizarte Zerbitzuen Kalitatearen Saria jaso du Bortzirietako Gizarte Zerbitzuen Mankomunitateak

Zerbitzu sozialen erabiltzaileei eskainitako arretaren saria jaso du, MEC programari esker

Eskubide Sozialen lehendakariorde de Miguel Laparrak Nafarroako Gizarte Zerbitzuen Kalitatearen X. Sariak banatu zituen, abenduaren 15ean, Nafarroako Jauregiko Tronu Aretoan. Bertzeak bertze, Bortzirietako Gizarte Zerbitzuen Mankomunitateak zerbitzu sozialen erabiltzaileei eskainiriko arreta saritu dute, zehazki, MEC proiektua garatzeko jardunbide egokia ezagutzera emanez.

MEC proiektuak desgaitasunak dituzten pertsonei lan-gaitasun eta abileziak garatzeko aukera luzatzea du jomuga, etorkizuneko enpleagarritasunerako bideak urratuz eta beren autonomian zein garapenean lagunduz. Helburua asebetetzera bidean, Bortzirietako Gizarte Zerbitzuen Mankomunitateak desgaitasunak dituzten pertsonentzat lan eskaintzak sustatzeko, erakunde publiko eta pribatuen arteko sarea eraiki du.

Saria MEC programa ezagutzera eman duen Jokin Apezetxeak jaso du. Bide batez, 2015, 2016 eta 2017 urteetan proiektuan parte hartu duten eragile desberdinak nabarmendu nahi izan ditu: antolaketa eta esku-hartzean gizarte zerbitzuko gizarteratze eta autonomia programetako teknikariak, Toki Ona institutuko orientatzailea eta guraso elkartea eta EISOL (Equipo Incorporación Sociolaboral); Finantziazioan La Caixa eta Gizarte Zerbitzuen Mankomunitatea eta lan aukera eskaini duten empresa eta entitateak: Lesakako Udala, Urdi SL, Martiko, Toki Ona Ikastetxea-Berako Udala eta San Jose Zahar-Etxea.

Aurkezpenean Maria Eugenia Camporen lekukotasuna izan du ardatz. Izan ere, Maria Eugenia Campo desgaitasuna duen gazte baten ama da, entitate publiko eta pribatuen saretzeari esker, semearentzat udako lana aurkitu zuena. Bide batez, Maria Eugeniak berak Mankomunitateko teknikariei, Caixabank eta Aspace bezalako erakundeei eta herritarrei bere esker onak helarazi dizkie, egunerokoan eskaintzen dieten laguntzarengatik. Era berean, langileen lan-kalitate eta antolaketa-arloko saria Nafarroako Esklerosi Anizkoiaren Elkarteak (ADEMNA) jaso du, arreta plan indibidualak kudeatzeko metodologian egindako lanarengatik.

Nafarroako Gobernuaren Eskubide Sozialen departamentuak Gizarte Zerbitzuen Kalitatearen Sariak banatzearekin, Nafarroako zerbitzu sozialetan kalitatearen hobekuntza sustatzea eta jardunbide egokiak ezagutzera ematea du helburu.


Jaularitzak ertzainen % 43,7 euskaldundu nahi ditu

Segurtasun Sailaren planaren helburua da 2017rako 3.502 ertzainek izatea euskaraz komunikatzeko gaitasuna.

Eusko Jaurlaritzak ertzainen % 43,7 euskaraz komunikatzeko gai izatea nahi du 2017rako, eta horretarako euskara ikasteko liberazio orduak bikoiztu egingo ditu. Helburua betez gero, 2017an 3.502 ertzain izango dira euskaraz hitzegiteko gai, egun baino 500 gehiago.

Estefania Beltran de Heredia Segurtasun sailburuak arratsalde honetan aurkeztu du Ertzaintzaren euskararen erabilerarako 2014-2017 plana.

Ertzaintzak 8.000 agente ditu; 3.006k hizkuntza-perfila dute, baina horietatik 156k baino ez dute EGA titulua.

Beltran de Herediak onartu du Ertzaintzaren euskalduntze prozesua “astiroago” egiten ari direla, beste administrazio publiko batzuekin alderatuta. Azken hamarkadetan lehentasuna ETAren aurkako borroka izan dela esanez argudiatu du.


Deklaratu ondoren, aske utzi dute Altsasun atxilotutako gaztea

EHUren Bizkaiko campusean izandako istilu batzuetan identifikatu eta epaiketara deitu zuten, baina ez zuen bere burua aurkeztu. Guardia Zibilak atzeman du goizean.

Beñat Zelaia gaztea goizean atxilotu du Guardia Zibilak. Altsasukoa (Nafarroa) da, Jokin Unamuno eta Adur Ramirez Altsasuko auzian zigortutakoen kuadrilla berekoa.

Zelaia 2016ko apirilaren 26an EHUren Leioako campusean izandako istiluetan atxilotu zuten. Sei gazte atzeman zituen Ertzaintzak, Ikasle Abertzaleek deitutako manifestazioan errektoretza okupatzeko saiatu ondoren. Errektoretzara "indarrez sartzea" egotzi zien, eta desordena publikoa, desobedientzia, agintearen kontrako atentatua, kalteak, lesioak eta irainak leporatu zizkieten.

Ikasle Abertzaleek EHUren "errepresio sistematikoa" salatu zuten. Azaldu zutenez, errektoretzara sartzen saiatu zirenean, segurtasun zaindariak oldartu egin zitzaizkien.

Ospa Mugimenduak eta Altsasuko Gazte Asanbladak ohar bidez azaldu dutenez, Zelaiak eta manifestazioan atxilotutako gainontzeko bost gazteek epaiketara joateari uko egin zioten, ez ziotelako zilegitasunik aitortzen. Deklaratu ondoren, libre utzi dute Zelaia.

Sortuk atxiloketa salatu du

Sortuk Zelaiaren atxiloketa gaitzetsi du, eta gaztea "berehala" aske uzteko exijitu du ohar baten bidez. "Euskal Herriak aspaldian behin eta berriz erakutsi du bakean eta askatasunean bizitzeko nahia. Eta gaur berriz ere gazteen aurka eta Altsasuren aurka jo du Guardia Zibilak. Noiz eta hauteskunde bezperan. Ez da kasualitatea. Guardia Zibilak giro politikoa nahasteko duen asmoa agerian uzten du berriz ere atxiloketa honek".


Berdintasunari buruzko ipuina aditzeko aukera izan dute Beintza Labaienen

Larunbat arratsaldean Genero berdintasunaren inguruko ipuina kontatu zien beintza-labaiendarrei Haizea Loirak. Ipuinaren inguruan atera ziren hitz eta esaldiekin kanta bat asmatu zuten perkusiozko musika-tresna batzuekin. Haur eta guraso kuadrilla bat elkartu zen eta arratsalde polita pasatu zuten elkarrekin.